Tárgyalja: Valamennyi Bizottság

Nyilvános ülés anyaga

**Berettyóújfalui Polgármesteri Hivatal Jegyzőjétől**

**BESZÁMOLÓ**

a Berettyóújfalui Polgármesteri Hivatal 2021. évi munkájáról

Tisztelt Képviselő-testület!

 2021-ben is a COVID-19 járvány alatti védelmi intézkedések hatálya alatt végeztük munkánkat. A veszélyhelyzetben az önkormányzat és a nemzetiségi önkormányzat képviselő-testületei, bizottságai sem működhettek júniusig. Addig a testületek, bizottságok tagjai a tervezett döntésekről e-mailben értesültek és véleményt is így formálhattak. Az év első képviselő-testületi ülésének megtartására 2021. június 24-én került sor.

A Berettyóújfalui Polgármesteri Hivatal létrehozásáról szóló alapító okirat szerint a hivatal ellátja a Magyarország helyi önkormányzatairól szóló 2011. évi CLXXXIX. törvényben és a vonatkozó egyéb jogszabályokban a számára meghatározott feladatokat Berettyóújfalu vonatkozásában. A hivatal ellátja a Berettyóújfalui Roma Nemzetiségi Önkormányzat működésével kapcsolatos feladatokat, továbbá a Bihari Önkormányzatok Többcélú Kistérségi Társulása és a Bihari Szilárd Hulladéklerakó és Hasznosító Társulás munkaszervezeti feladatait.

A hivatal a képviselő-testület önálló hatáskörrel nem bíró szerve, költségvetési szerv. A hivatal ezen jogállása alapozza meg a funkció ellátásához szükséges szervezeti kialakítást, amit Berettyóújfalu Város Önkormányzata Képviselő-testülete legutóbb a 8/2021. (II.16.) önkormányzati határozattal elfogadott Szervezeti és Működési Szabályzatban állapított meg.

A hivatal létszáma 45 fő, ezen belül 5 fő vezető beosztású, 1 fő ügykezelő és 39 fő ügyintéző. A vezetők közül mindenki, az ügyintézők közül 27 fő rendelkezik felsőfokú, 13 fő – az ügykezelő is - középfokú végzettséggel. 31 főnek van közigazgatási szakvizsgája, 14 főnek közigazgatási alapvizsgája, az ügykezelő megszerezte az ügykezelői alapvizsgát. 23 fő rendelkezik nyelvvizsgával (9 alapfokú, 14 középfokú, 1 felsőfokú). A közszolgálati tisztviselők továbbképzéséről szóló 273/2012. (IX.28.) Korm. rendeletnek megfelelően elkészített éves továbbképzési tervben szereplő képzéseket a Nemzeti Közszolgálati Egyetem ütemezése szerint 2021. évben e-learning (internetes) képzés formájában a vezetők és köztisztviselők teljesítették.

A következőkben az ellátott feladatok szerint adok számot a hivatal 2021. évi működéséről:

**Általános szervezési és önkormányzati működést segítő feladatok**

A Képviselő-testület, nemzetiségi önkormányzat, bizottságok működésével kapcsolatos feladatokat, a tisztségviselők munkájának segítését, a személyzeti, munkaügyi feladatokat, továbbá a hivatal ügyirat-kezelési, egyéb szervezési feladatait a titkárság végzi, valamint részt vesz a választási, népszavazási feladatok végrehajtásában.

**A testületek működésével kapcsolatos feladatok:**

A testületek működésének lehetőségét már 2020-ban is befolyásolta a járvány, ezért mind a testületi, mind a bizottsági döntések meghozatalára az önkormányzat esetében a polgármester, a nemzetiségi önkormányzat esetében az elnök kapott törvényi felhatalmazást. Ez a folyamat folytatódott 2021. júniusáig, azóta újra megtarthatók a testületi és bizottsági ülések.

2021. január 1-től 2021. december 31-ig 11 képviselő-testületi nyílt és 2 zárt ülésre került sor a testületi tagok részvételével. A polgármester 7 alkalommal hozott nyilvános döntéseket és 4 alkalommal nem nyilvános (zárt ülésen tárgyalandó) testületi döntéseket. Emellett a Humánpolitikai Bizottság hatáskörében 4 alkalommal nyilvános, 4 alkalommal nem nyilvános (zárt ülésen tárgyalandó) bizottsági döntéseket hozott. Összességében 2021. évben 24 önkormányzati rendelet (ebből 12 képviselő-testület, 12 polgármesteri döntés által) 186 határozat (ebből 115 képviselő-testület, 71 polgármesteri döntés által) 292 bizottsági határozat (ebből 267 a bizottságok, 25 polgármesteri döntés által) meghozatalára került sor. A polgármesteri döntéseket megelőzően mind a testületi, mind a Humánpolitikai Bizottsági hatáskörben az előterjesztéseket a testületi, bizottsági tagok részére a titkárság megküldte, az ahhoz érkezett véleményeket a polgármester részére továbbította. Ugyanezen időszakban a Roma Nemzetiségi Önkormányzat Képviselő-testülete 4 ülést tartott, valamint elnöki hatáskörben három alkalommal került sor döntéshozatalra. A Roma Nemzetiségi Önkormányzat képviselő-testülete 38 határozatot hozott, ebből az elnök az önkormányzat nevében 19 alkalommal határozott.

Mindkét testület és a bizottságok döntéseinek közzétételéről, honlapra való feltöltéséről, könyvtárnak való megküldéséről, tárgymutatózásáról és nyilvántartásáról valamint a Hajdú-Bihar Megyei Kormányhivatal felé való továbbításáról a titkárság gondoskodott.

Az önkormányzati rendeletek a Nemzeti Jogszabálytárba is feltöltésre kerültek.

A titkárság biztosította továbbá a képviselő-testületi és bizottsági tagok tiszteletdíja megállapításának előkészítését, az önkormányzati alapítású alapítványok, intézmények alapító okiratainak nyilvántartását is.

A titkárság látja el az önkormányzati és nemzetiségi önkormányzati képviselők vagyonnyilatkozatával, valamint a köztartozásmentes adatbázis figyelésével kapcsolatos adminisztratív teendőket is.

**Foglalkoztatással kapcsolatos feladatok:**

A titkárság feladata a hivatal köztisztviselői, munkavállalói felett a munkáltatói jogkör gyakorlása során felmerülő feladatok végrehajtása (kinevezés, besorolás, átsorolás, helyettesítés, szabadság nyilvántartása, fizetés nélküli szabadság, foglalkozás egészségügyi vizsgálatra beutalás, nyugdíjazás) a tisztségviselők jogviszonyával összefüggő munkaügyi teendők ellátása.

Végzi a köztisztviselők képzésével, továbbképzésével kapcsolatos, valamint a köztisztviselők vagyonnyilatkozatával kapcsolatos feladatokat (jelentések, képzési terv, nyomtatványok kiküldése, vagyonnyilatkozatok és személyzeti anyagok őrzése).

**Ügyiratkezelési feladatok:**

2019. január 01-től az iktatás az ASP rendszerben történik. A beérkező iratok az iktatóban kerülnek iktatásra (főszám, alszám), a kimenő iratokat pedig az ügyintézők iktatják.

2021 január 01 - 2021. december 31. között az iktatóban főszámon 5645 irat érkeztetésére és iktatására, az iktatóban és az ügyintézőknél alszámon 22808 irat érkeztetésére és iktatására került sor. Az adóügyekben keletkezett iratok közvetlenül az adócsoportnál kerülnek iktatásra, ott főszámon 11587, alszámon 12607 irat iktatására került sor.

Az iktatás mellett az elintézett ügyiratok átvétele, számítógépes rögzítése és irattárban való elhelyezése is az iktató ügyintézők feladata.

**Egyéb szervezési feladatok:**

A beérkező és a kipostázandó küldemények kézbesítése, dokumentálása, átadása a posta, illetve a polgárőrség részére szintén a titkárságon történik.

2021. január 01-től 2021. december 31-ig 3194 db beérkező postai küldemény, továbbá 3449 db Berettyóújfalun kívülre, 6878 db helyben kézbesítendő könyvelt postai küldemény volt, ezen kívül 3926 db közönséges levél kiküldése történt meg.

A számokból látható, hogy a beérkező levelek száma csökkent, viszont a Berettyóújfalun kívülre kézbesítendő levelek száma kb. 25%-al emelkedett. Az emelkedés a hagyatéki ügyek, továbbá anyakönyvi események számának növekedése miatt következett be. Tapasztalataink szerint az ügyfelek részéről is egyre gyakoribb az elektronikus ügyindítás. A társhatóságokkal nagyrészt elektronikusan, a hivatali kapun történik a kapcsolattartás.

A titkárság biztosítja a következő feladatok végrehajtását is:

- a napi posta bontása, a vezetők részére való előkészítése, az elektronikus levelező-rendszer folyamatos figyelemmel kísérése, a beérkező e-mailek továbbítása

- a számítógépes rendszerszervezővel együtt a belső informatikai rendszer működtetése, programok frissítése, adatbiztonságról való gondoskodás, a nyomtatók, technikai eszközök működőképességének biztosítása

- a hivatali belső szabályzatok (munkahelyi telefonhasználat, közszolgálati szabályzat, számítógépes munkavégzés, munkahelyi dohányzás stb.) előkészítése.

 A szervezési ügyintézők a következő feladatokat látják el:

- a hivatali gépkocsik igénybevételének koordinálása, üzemanyag-terv igény bejelentése a Közbeszerzési és Ellátási Főigazgatóságnak, üzemanyag számlák ellenőrzése, igazolása. Gépjárművek havi üzemanyag fogyasztásának elszámolása, gépjárművekkel kapcsolatos ügyek intézése

- a hivatal mobiltelefonjaival, vezetékes telefonhálózatával, internet előfizetésével kapcsolatos ügyek ellátása

- gondoskodnak a városháza épület fenntartásáról, működtetéséről, karbantartásáról

- ellátják az önkormányzati tulajdonú intézmények energiagazdálkodásával kapcsolatos feladatokat

- ellátják az önkormányzati tulajdonú ingatlanok gondnoki feladatait

- előkészítik és felügyelik a közvilágítással és annak karbantartásával kapcsolatos szerződéseket

- ellátják az önkormányzat közüzemi számláinak szakmai igazolását: ennek keretében 2021-ben 1514 darab számlát tartottak táblázatos formában nyilván, azokat ellenőrizték, szükség esetén megreklamálták, a továbbszámlázandó számlákat mellékletekkel látták el, beszkennelték, majd a pénzügyi irodára továbbították

- az új önkormányzati beruházásokhoz kapcsolódó új közműigények indítása, lebonyolítása.

**Általános közigazgatási tevékenység**

Az általános közigazgatási tevékenységgel kapcsolatos feladatok ellátása leginkább az Igazgatási Iroda tevékenységében realizálódik. Az iroda feladatainak egyik részét a szociális ügyintézés, másik részét a hatósági ügyintézés teszi ki.

Az ügyeket az irodán az irodavezető és 9 ügyintéző végzi. Az irodavezető ellátja az esélyegyenlőségi referensi feladatokat. Az irodavezető és két ügyintéző kapcsolt munkakörben végzik hatósági és szociális ügyek intézését, két-két ügyintéző csak szociális illetve anyakönyvi feladatot lát el, három ügyintéző munkakörébe csak hatósági feladatok tartoznak.

**Szociális tevékenység**

A szociális jellegű feladatok ellátását a szociális igazgatásról és a szociális ellátásokról szóló 1993. évi III. törvény és a gyermekek védelméről és a gyámügyi igazgatásról szóló 1997. évi XXXI. törvény szabályozza, illetve ezen jogszabályok keretei között az önkormányzat pénzbeli és természetbeni szociális és gyermekjóléti ellátásokról szóló 1/2018. (I. 26.) önkormányzati rendelete, 2021. szeptemberétől pedig a szociális és gyermekjóléti ellátások valamint egyéb támogatások helyi szabályairól szóló 13/2021. (IX.03.) önkormányzati rendelet, a helyi önkormányzati ellátások és hatáskörök tekintetében.

Az iroda feladatai közé tartozó szociális ellátások:

* rendszeres gyermekvédelmi kedvezményre való jogosultság megállapítása
* hátrányos helyzet, halmozottan hátrányos helyzet megállapítása,
* köztemetés
* települési támogatások különböző típusai:

rendkívüli, gyermeknevelési célú, lakhatási, temetési, fűtési

* szünidei gyermekétkeztetés megszervezése a rendszeres gyermekvédelmi kedvezményben részesülő gyermekek valamint a hátrányos helyzetű és halmozottan hátrányos helyzetű gyermekek részére
* babaköszöntő csomagra való jogosultság megállapítása
* város babája cím
* óvodakezdési támogatás
* tűzifa támogatás
* hulladékszállítási díjkedvezmény
* magánszemélyek ingatlana előtti zöldterület gondozás.

Legnagyobb számban előforduló ügyek továbbra is a rendszeres gyermekvédelmi kedvezményre való jogosultság, a hátrányos és halmozottan hátrányos helyzet megállapítása, valamint a különböző típusú települési támogatásokkal, hulladékszállítási díjkedvezménnyel kapcsolatos ügyek.

Tavaly 39 köztemetés ügyében kellett intézkedni az irodán. Ezen az úton azok temetéséről kell gondoskodni a haláleset helye szerinti települési önkormányzatnak, akinek nincs tartásra köteles hozzátartozója, vagy van ilyen hozzátartozó, de nem képes a temetés költségeit saját megélhetésének veszélyeztetése nélkül megfizetni.

A Büntetés-Végrehajtás Egészségügyi Központja féléves működése óta a köztemetések száma megkétszereződött. A BV intézményben elhunytak esetében igen gyakori, hogy családjuk nem fellelhető, vagy nem tud gondoskodni a temetésről, szociális helyzetük miatt. Ebben az esetben az elhalálozás időpontjában meglévő bejelentett lakóhelye szerinti önkormányzattól visszaigényeljük a temetés költségét.

Az önkormányzat rendelete alapján nyújtott szociális támogatásokról és a hulladékszállítási díjkedvezményről, települési támogatásban való részesítésről szóló döntéseket szintén ez az iroda készíti elő.

Lehetőség szerint törekszünk a támogatásokat természetben nyújtani, mivel ez teljes egészében garantálja a rendeltetésnek megfelelő felhasználást. Ebben a formában nyújtottuk az elmúlt év során a települési támogatások nagy részét.

Ezt garantálja a települési támogatások Berettyó Kártyával történő felhasználása. A korábbi szociális utalványhoz hasonlóan a kártya élelmiszer, tanszer és gyógyszer, valamint tüzelő ellenértékének kiegyenlítésére alkalmas az önkormányzattal szerződött üzletekben, a kérelmező előzetes nyilatkozata szerint.

A lakhatási támogatást közvetlenül a közüzemi szolgáltató részére utaljuk át.

A hulladékszállítási díjkedvezmény az a támogatási forma, ami sok idős ember számára nyújtható segítség, melynél első sorban nem a jövedelmi viszonyok, hanem az élethelyzet az elbírálás alapja. A kedvezményre való jogosultság visszavonásig érvényes. A megszűnések és az új jogosultságok megállapításával évente 750-760 idős ember háztartásának kiadását csökkenti a díjkedvezmény (2019-ben 585-en vették igénybe).

A hulladékszállítási díjkedvezményhez kapcsolódva vezettük be két éve a magánszemélyek ingatlana előtti zöldterület gondozást. Ezt a segítséget a kertes házban lakó díjkedvezményre jogosultak igényelhették (számuk az elmúlt évben 107 volt).

Mind a települési támogatások, mind a hulladékszállítási díjkedvezmény esetében, a rendelet jogosultsági feltételeinek kedvező változása miatt, megnövekedett az igénylők száma.

Az önkormányzat a rendszeres gyermekvédelmi kedvezményben részesülő gyermekek számára is biztosítja valamennyi iskolai szünidőben az ingyenes szünidei gyermekétkeztetés igénybevételét. (A hátrányos helyzetű és halmozottan hátrányos helyzetű gyermekek esetében jogszabály alapján az ellátás megszervezése kötelező önkormányzati feladat, melynek finanszírozását a központi költségvetés biztosítja.) A nyári, őszi és téli szünidőben mindösszesen 530 gyermek részére igényelték a szülők ezt az ellátást. Az iroda a szünidőket megelőzően a szülők értesítésével az igényfelmérésben vesz részt, az étkeztetéssel kapcsolatos összes további feladatot a Közintézmények Szolgáltató Irodája végzi.

Az újszülötteknek járó babaköszöntő csomagból 130 db-ot juttathattunk el a családokhoz, az óvodakezdési támogatást 4 rendszeres gyermekvédelmi kedvezményben részesülő gyermeknek állapítottunk meg. A város napján egy éves „város babája” cím adományozására nem került sor.

A lakáshoz jutók helyi támogatását 32 esetben igényelték meg fiatal, Berettyóújfaluban letelepedő egyedülállók vagy családok.

A jelentősebb ügyirattípusok számait az alábbi táblázatok szemléltetik.

**Hatósági tevékenység**

Az iroda feladatkörébe tartozó ügyek másik nagy csoportja az úgynevezett ”klasszikus hatósági ügyek”: az anyakönyvi ügyek, hagyatéki ügyek, birtokvédelmi ügyek, telepengedély és kereskedelmi hatósági ügyek, valamint a címképzés és a címnyilvántartási feladatok ellátása. A hatósági ügyeket két anyakönyvvezető, öt hatósági ügyintéző és az irodavezető kapcsolt munkakörben végzi.

Az anyakönyvi ügyek száma a kórház léte, a BV Egészségügyi Központ, a kedvezményes honosítás lehetősége miatt még mindig nagyon magas. Az elektronikus anyakönyv hatalmas mennyiségű adatfeltöltési, rögzítési feladat elvégzését igényli, ami hosszú időre nagy munkaterhet ró az anyakönyvvezetőkre.

Az ipari tevékenységeknek egy kormányrendeletben meghatározott köre bejelentés vagy telepengedély köteles. A jogszabály változások és illetékesség változások miatt ezeknek az ügyeknek a száma nem magas.

A kereskedelmi hatósági tevékenység vonatkozásában sokkal nagyobb az ügyek száma, mivel sok kereskedelmi üzlet és tevékenység van, továbbá minden változást (székhely, adószám, nyitvatartási idő, stb.) be kell jelenteni.

A címképzéshez, címnyilvántartáshoz kapcsolódó feladatok egyre nagyobb számban jelentkeznek.

A 345/2014. (XII. 23.) Korm. rendelet a központi címregiszterről és a címkezelésről határozza meg a címekkel szemben felállított jogszabályi elvárásokat. Berettyóújfaluban nagyon sok a megfeleltetés miatt felülvizsgálandó cím. Ezek rendezése folyamatosan történik, három ügyintéző, kapcsolt munkakörben végezte, jelentős előre haladást érve el ezen a területen.

A birtokvédelmi kérelmek száma évente változó, 2021-ben 9 kérelem érkezett, valamint három ügyhöz kapcsolódva 13 végrehajtási kérelem. Ezt a feladatkört jelenleg az irodavezető látja el.

**Egyéb feladatok**

Az igazgatási iroda munkatársai jelentős feladatokat látnak el a különböző típusú választások során a HVI és az OEVI munkáját segítve. 2021-ben nem volt választási feladatunk.

Az irodavezető látja el a helyi esélyegyenlőségi referens feladatát.

|  |  |
| --- | --- |
| Ügytípus | 2021. 01. 01. – 2021. 12. 31. |
|  |
| Rendszeres gyermekvédelmi kedvezmény | 322 |
| Települési támogatás:rendkívüligyermeknevelési célúlakhatásitemetési | 8328530865 |
| Óvodakezdési támogatás | 4 |
| Babaköszöntő csomag | 130 |
| Város Babája | 0 |
| Tűzifa támogatás (Bázisos) | 354 |
| Köztemetés | 39 |
| Hulladékszállítási díjkedvezményÚj megállapítás:Megszűnés: | 75910270 |
| Magánszemélyek ingatlana előtti zöldterület gondozás | 107 |
| Igazolás kiad. 60 l-es gyűjtőedény használatára | 40 |
| Lakáshoz jutók helyi támogatása | 32 |
| Hátrányos helyzet megállapítása | \*27 |
| Halmozottan hátrányos helyzet megállapítása | \*6 |

|  |  |
| --- | --- |
| Ügytípus | 2021. 01. 01. – 2021. 12. 31. |
| Anyakönyvi ügyek:- adatszolgáltatások- akvi kivonatok, másolatok- honosítási ügyek: eskütétel- akvi esemény bejegyz\*\*- adatváltozás bejegyz.-apai elism. nyilatkozat felvétele- megkeresés EAKrögzítésre | 25223251171781763181159 |
| Hagyatéki ügyek | 414 |
| Birtokvédelmi ügyek | 15 |
| Telepengedély ügyek | 13 |
| Kereskedelmi ügyek | 546 |
| Társasházak felügyeletével kapcsolatosÜgyek | 1 |
| Méhészek értesítése | 29 |
| Termőföldek kifüggesztésével kapcsolatos ügyek | 198 |
| Egyéb (hirdetmény, hatósági bizonyítvány, leltár, környezettanulmány) | 423 |
| Talált tárgyakkal kapcs. ügyint. | 8 |
| Állami lakástámogatásokkal kapcs. ügyek | 0 |
| Címképzés, házszám igazolás:* utca címeinek felülvizsgálata
* házszámok felülvizsgálata, javítása, megállapítása
 | 881007 |

\*A rendszeres gyermekvédelmi kedvezményre való jogosultság és a hátrányos, halmozottan hátrányos helyzet vonatkozásában a Kormány (a 2020. november 4. és a veszélyhelyzet fennállása alatt megszűnő jogosultságok esetében) úgy rendelkezett, hogy a jogosultságokat megállapító határozatok hatályát a veszélyhelyzet megszűnését követő két hónapig fenntartja. Így ezekben az ügyekben új megállapítások nagyon csekély számban történtek, a korábbi megállapítások vannak hatályban.

\*\*Anyakönyvi esemény bejegyzésének tekintjük: családi jogállás rendezés, házassági névmódosítás, születési név változás, név változás, származási hely változás, honosítás, állampolgársági ügy, örökbefogadás, házassági várakozási idő alóli felmentés, hivatali helyiségen kívüli házasságkötés, születendő gyermek apai elismerése, válási lap, KSH-nak halottvizsgálati bizonyítvány megküldése, kijavítások… illetve az ezekhez kapcsolódó bejegyzések.

**Pénzügyi-gazdálkodási tevékenység**

A hivatal pénzügyi-gazdálkodási tevékenységének kereteit az önkormányzat évi költségvetése adja meg.

A költségvetési tervezési feladat körében a költségvetési törvény, az ágazati jogszabályok, valamint a helyi kötelező feladatok, kötelezettségek alapján a hivatal pénzügyi irodája összeállítja a települési, illetve intézményi költségvetést, tervet készít a pénzügyi fedezet forrásaira és a költségvetési kiadásokra. A költségvetés tervezése és elkészítése minden esetben egy többfordulós egyeztetés eredményeként létrejövő tevékenység, mely minden fél részéről kompromisszumokat is igényel. Ezen feladat keretében az önkormányzat mind a kötelező, mind az önként vállalt feladatainak teljeskörű gazdálkodását és pénzügyi feladatainak megszervezését, valamint lebonyolítását kell pénzügyi szempontok szerint kezelhetővé tenni.

A polgármesteri hivatal költségvetését Berettyóújfalu képviselő-testülete a város éves költségvetési rendeletén belül fogadja el.

A költségvetés, a zárszámadás, a különböző mérlegek, mérlegjelentések, havi költségvetési, illetve pénzforgalmi jelentések, adatszolgáltatások, különféle kimutatások előkészítése, költségvetési támogatások igénylése, felhasználása, elszámolása, kezelése, közfoglalkoztatás szervezése, koordinálása koncentrált szakmai munkát igényel az abban résztvevőktől. E tevékenységeket a Pénzügyi iroda továbbra is 15 fő köztisztviselővel és 3 fő támogatott munkaszerződéses jogviszony keretében alkalmazott kollégával látja el.

A beszedett bevételek és teljesített kiadások módosított pénzforgalmi szemléletű kettős könyvviteli rendszerben kerültek rögzítésre 2020. január 1. napjától az ASP Keretrendszeren belül a Gazdálkodási szakrendszer és az Irat szakrendszer segítségével. A főkönyvi könyvelést – jogszabálynak megfelelően – analitikus nyilvántartásnak kell alátámasztania. Ennek biztosítása érdekében negyedéves időszakonként, illetve szükség szerint egyeztetés történik a feladatok „gazdái”, az analitikát vezető és a főkönyvi könyvelést végző munkatársak között. A főkönyvi könyvelésben rögzített adatokból határidőre és a jogszabályi előírásoknak megfelelően elkészült a testület részére a költségvetés végrehajtásáról szóló éves beszámoló 2021. évben és az elkövetkezendő időszakokban is e tendencia szerint fog elkészülni.

Az Önkormányzat és a Hivatal munkáját az Állami Számvevőszék 2021. évben ismét ellenőrizte és a legmagasabb (ötös) kategóriába sorolta, mely a munkánk újabb elismerését is jelentette és jelenti.

Az önkormányzat feladatmutatók szerint járó állami támogatás igénylésére jogosult a Magyar Államkincstár közreműködésével, mely az erre szolgáló ebr42.gov.hu internetes portálon kerül rögzítésre, illetve igénylésre. A feladatmutatók alapján megállapított támogatások évközi módosítására évente két alkalommal (május és október hónapokban) van lehetőség.

Az iroda napi kapcsolatot tart az önkormányzat által fenntartott intézményekkel a Berettyó Kulturális Központtal és a Vass Jenő Óvoda és Bölcsődével, illetve gazdálkodási feladatait ellátó költségvetési szervvel a Közintézmények Szolgáltató Irodájával (KÖSZI). A költségvetési szervek pénzügyi tevékenységének, a rugalmas vevői és szállítói állományának kezelése érdekében egyeztetés történik a szükséges finanszírozásról, a pénzellátásról, figyelemmel a szabad előirányzatokra és kötelezettségvállalásokra.

A pénzügyi iroda munkatársai végzik a Bihari Önkormányzatok Többcélú Kistérségi Társulásának 29 településével, a Bihari Szilárd Hulladéklerakó Társulás esetén pedig 40 településsel együtt feladatukat. Emellett a Bihari Szociális Szolgáltató Központ 11 település bevonásával, de a szociális központot érintő feladatok tekintetében 25 településsel együttműködve végzik tevékenységüket. Az említett egységek esetében a teljes adminisztratív tevékenységet végezzük, ideértve a nem éppen pénzügyi feladatokat is, így a jegyzőkönyvvezetéstől, a munkaszerződések elkészítésén keresztül a napi pénzügyi-gazdálkodási feladatokon át az előterjesztések, határozatok, valamint a költségvetés és beszámoló készítéseket is. Munkájuk részét képezi a társulás tagjainak, településeinek különböző közmunkaprogramjainak tervezése, lebonyolítása, elszámolása, nyilvántartása is, amely 2021. évben 3 programot magában foglaló foglalkoztatásához kapcsolódó feladat. A tevékenységet a pénzügyi irodán belül 3 fő végzi.

Röviden és nem teljes körűen szeretnénk bemutatni az iroda kötelező havi, illetve rendszeres és határidős tevékenységeit, melyet az Önkormányzat és intézményei, Polgármesteri Hivatal, Roma Nemzetiségi Önkormányzat, Bihari Szilárd Hulladéklerakó Társulás, Bihari Önkormányzatok Többcélú Kistérségi Társulása és a Bihari Szociális Szolgáltató Központ tekintetében látják el:

* Minden hónap 5-ig bérjellegű kifizetések, melyek esetén a pénztári kifizetést sikerült megszüntetni.
* Minden hónap 5-ig a szociális ellátásokban részesülők részére a szolgáltató felé történő adatszolgáltatás nyújtása és támogatások leutalása
* Minden hónap 10-ig a Munkaügyi Központ által nyújtott foglalkoztatási és egyéb támogatások elszámolása, igénylése, valamint részükre adatszolgáltatások nyújtása
* Minden hónapban Központi Statisztikai hivatal felé történő adatszolgáltatás az önkormányzati vagyonról, lakó- és nem lakóingatlanokról, termőföldekről, stb.
* Minden hónap 20-ig költségvetési-, pénzforgalmi jelentések, elkészítése, ellenőrzése
* Minden hónap 20-ig bevallás benyújtása a Nemzeti Adó- és Vámhivatal felé az általános forgalmi adók tekintetében
* Minden negyedévet követő 20-ig bevallás benyújtása Nemzeti Adó- és Vámhivatal felé a cégautó és rehabilitációs hozzájárulás tekintetében
* Minden negyedévet követő 20-ig IV. negyedéves mérlegjelentés a MÁK felé
* Minden negyedévet követő 10-ig építéshatósági eljárási illeték leutalása a MÁK felé
* Minden hónap 30-ig, és emellett szükség szerint egyéb adatszolgáltatás a Magyar Államkincstár felé
* Minden év január 31-ig, március 20-ig, május 2-ig, május 20-ig a személyi jövedelemadó bevallásával kapcsolatos teendők
* Évente 12. havi költségvetési- és IV. n. évi mérlegjelentés leadása a Magyar Államkincstár felé február 5.
* Éves költségvetési beszámoló benyújtása a MÁK felé február 28.
* Központi költségvetésből származó források (állami támogatások) igénybevétele a nettó finanszírozás keretében történő leutalásnak forrásonkénti elszámolás a MÁK felé február 28.
* Éves költségvetés benyújtása a MÁK felé március 16.
* Évente három nagyobb ütemben települési támogatások kiosztása, nyilvántartása, pénzügyi rendezése (2020-ban 1886 fő részére kb 6 millió forint értékben utaltunk támogatást a Berettyó Kártya felhasználásával)
* Évente két nagyobb ütemben a gyermekvédelmi támogatások kifizetése
* Mindennemű támogatás pénzügyi lebonyolítása, nyilvántartása,
* Vagyonelemek nyilvántartása, kezelése, gazdálkodása
* Emellett a napi feladatok ellátása,
	+ pénztári, banki feladatok,
	+ pénzügyi-gazdálkodási-,
	+ könyvviteli-,
	+ vagyoni-,
	+ bérszámfejtési feladatok a rendszeres és nem rendszer személyi juttatások esetében,
	+ cafetéria juttatások biztosítása,
	+ személyzeti anyagok kezelése,
	+ munkáltatói igazolások kiadása,
	+ számlázások, követelések-,
	+ kötelezettségek kezelése,
	+ ügyfél kérésére segélyek kiutalására vonatkozó igazolások kiállítása
	+ átutalásokról szóló igazolások, adatszolgáltatások kiállítása
	+ jelzálog törléséhez a tartozás rendezéséről szóló igazolások kiállítása adó és költségvetési részen egyaránt
	+ folyószámlák egyeztetése adó- és költségvetési részen egyaránt
	+ adóügyi feladatok,
* adó- és vagyonértékelések
* adóalanyok nyilvántartása, kezelése, módosítások átvezetése
* Minden hónap 20. napjáig a közúti közlekedési nyilvántartási szerv megküldi az önkormányzati adóhatóságnak az előző hónapban bekövetkezett gépjárműadó-kötelezettséget érintő változásokat, melyek feldolgozása az adatszolgáltatást követően azonnal megkezdődik.
* Minden hónap 10. napjáig a gépjárműadó számlára beszedett bevétel 100%-ának leutalása a Kincstár részére, mely 60-40%-os bontásban történt.
* Minden hónap 10. napjáig az idegen bevételek számlára befolyt adók módjára behajtandó köztartozások leutalása a behajtást kérő szervek részére.
* Havonta a hátralékkal rendelkező adózók lejelentése az állami adóhatóságnak a visszatartási jog gyakorlása céljából.
* Havonta a hátralékkal rendelkező adózók felülvizsgálata, végrehajtások indítása, a megindított végrehajtási eljárások folyamatos követése.
* átlagosan minden napra jut egy db ingatlan helyszíni szemrevételezése és ezek adó- és értékbizonyítványának elkészítése.
* Havonta adóigazolások kiállítása, befolyt adóbevételek könyvelése.
* Tárgynegyedévet követő hónap 15. napjáig a központi költségvetést havonta megillető gépjárműadó hányadának ellenőrzése céljából adatszolgáltatás a Kincstár részére.
* Tárgynegyedévet követő hónap 10. napjáig a közigazgatási hatósági eljárási illeték leutalása a Kincstár részére.
* Január 20.: előző év december 31-ei állapotnak megfelelő év végi zárási összesítő elkészítése a Kincstár részére
* Január 31.: adatszolgáltatás a bevezetett helyi adókról a Kincstár részére
* Február: évváltási munkák elvégzése, I. féléves adóértesítők gyártása, kiküldése
* Március 15.: I. félévi helyi adók és gépjárműadó fizetési határideje
* Március 20.: termőföld bérbeadásából származó jövedelem: bérbeadó magánszemély bevallása
* Március 31.: talajterhelési díj bevallások benyújtása, megfizetése
* Március 31.: adatszolgáltatás az ideiglenes iparűzési adóról a Kincstár részére
* Április: talajterhelési díj bevallások feldolgozása
* Május 20.: adatszolgáltatás a talajterhelési díjról, termőföld bérbeadásából származó jövedelemről a Kincstár részére
* Május 31.: helyi iparűzési adóbevallások benyújtásának határideje
* Június: helyi iparűzési adóbevallások feldolgozása (több ezer darab)
* Július 20.: tárgyév június 30-ai állapotnak megfelelő I. félévi zárási összesítő elkészítése a Kincstár részére
* Augusztus: II. féléves adóértesítők gyártása, kiküldése
* Augusztus 15.: iparűzési adóbevallások feldolgozásáról összesítő készítése a Kincstár részére
* Szeptember 15.: II. félévi helyi adók és gépjárműadó fizetési határideje
* December 20.: helyi iparűzési adóelőleg-kiegészítés bevallása

Néhány statisztikai adat a pénzügyi iroda tevékenységét illetően az alábbi költséghelyeken:

* + Berettyóújfalui Polgármesteri Hivatal
	+ Berettyóújfalu Város Önkormányzata
	+ Berettyóújfalui Roma Nemzetiségi Önkormányzat
	+ Bihari Szilárd Hulladéklerakó Társulat
	+ Bihari Önkormányzatok Többcélú Kistérségi Tárulása
	+ Bihari Szociális Szolgáltató Központ

2021. évben

* felszólító-, egyenlegközlő levél: 110 db
* előterjesztés: 30 db
* kezelt alszámla: 76 db
* Bejövő számlák: 3 809 db
* Kimenő számlák: 3 824 db
* Utalványrendeletek: 12 310 db
* Banki utalás: 12 248 db
* Pénztári forgalom: 285 db
* Szerződések, kötelezettségvállalások: 6529
* Kontírozott tétel 133478
* Partnerek (csak gazdálkodási) 18660

A feladatok számszerűen az előző évhez képest jelentősen emelkedtek. Ezen feladatok mellett az ASP előkészítése jelentős többletterhet jelentett.

A gazdálkodás szabályszerűsége felett kellő kontrollt jelentenek a könyvvizsgálói, belső ellenőrzési és a Magyar Államkincstári vizsgálatok. Az Államkincstár a mérleg- és éves beszámolókat minden évben tartalmi és formai kifogás nélkül elfogadta.

A pénzügyi iroda feladata, hogy minden kötelezettség – legyen az pályázat, személyi vagy dologi kiadás – pénzügyi fedezete rendelkezésre álljon. A pályázatok tekintetében a források leutalása egyre nagyobb zökkenőkkel történik, melyek késői folyósítása esetén is a várják a szállítók a számláik ellenértékét. Ezen akadályok elhárítása, illetve a napi forrás biztosítása egyre nagyobb terhet jelent nemcsak az irodára, de az Önkormányzatra is.

A 2021. évben bekövetkezett pandémiás helyzet a gazdálkodási munkálatokat továbbra is megnehezítette, mivel a kisgyermekes szülőknek otthonaikban a gyermekeikkel való együtt tanulás mellett a munkahelyi feladatokat is el kellett látni. A határidők betartásától ebben az időszakban sem tekintett el a Magyar Államkincstár. Igazán embert próbáló évek, hónapok után van mindenki, hiszen nem számít, ha a munkavállaló vagy gyermeke beteg, ha nem működnek a rendszerek, ha még éjszaka is túlterheltek. Amennyiben időben nincs kész az adatszolgáltatás, az szankciót von maga után.

**Közfoglalkoztatással kapcsolatos feladatok**

A közfoglalkoztatás a munkaviszony egy speciális formája, átmeneti munkalehetőséget biztosít azok számára, akiknek az önálló álláskeresése hosszú ideig eredménytelen. Célja, hogy a közfoglalkoztatott sikeresen vissza-, illetve bekerüljön az elsődleges munkaerőpiacra.

A közfoglalkoztatás a jelenlegi piaci és gazdasági környezetben számottevő lehetőséget jelent a halmozottan hátrányban lévő, foglalkoztatást helyettesítő támogatásban (a továbbiakban: FHT) részesülő, illetve álláskeresési vagy szociális ellátásra nem jogosult álláskeresők átmeneti jellegű, határozott időtartamú foglalkoztatására. A kialakult veszélyhelyzet miatt egyre kevesebb közvetítés történt.

2021. évben a következőképpen alakult a közfoglalkoztatási támogatás:

|  |  |  |  |
| --- | --- | --- | --- |
| **Létszám (fő)** | **Napi munkaidő (óra)** | **Foglalkoztatás kezdete** | **Foglalkoztatás vége** |
| 6 fő | 8 | 2020.03.01. | 2021.01.31. |
| 30 fő | 8 | 2020.03.01. | 2021.02.28. |
| 4 fő | 8 | 2020.10.12. | 2021.01.22. |
| 6 fő | 8 | 2021.03.01. | 2022.01.31. |
| 35 fő | 8 | 2021.03.01. | 2022.02.28. |
| 5 fő | 8 | 2021.10.06. | 2021.12.23. |
| 2 fő | 8 | 2021.11.04. | 2022.04.27. |
| 4 fő | 8 | 2021.11.11. | 2022.03.11. |

**Összesen: 92 fő**

A támogatások az alábbiakra tagolódtak 2021-ben: hosszabb időtartamú közfoglalkoztatás (legfeljebb 12 hónap időtartam, napi 6-8 órás munkaidő) és az alacsony iskolai végzettségű közfoglalkoztatottak képzésbe történő bevonása.

A hosszabb időtartamú közfoglalkoztatási programban képzések is megvalósultak, mint például gyógynövénygyűjtő, személy-és vagyonőr, szakácssegéd illetve raktáros képzések.

2021. év nyarán is részt vettünk a „Nyári diákmunka elősegítése” című programban. A program már diákkorban elő kívánja segíteni a fiatalok munkához jutását és ezzel nemcsak a korai munkatapasztalat megszerzését, hanem a jövedelemszerzés lehetőségét is biztosítja a fiataloknak. 7 főt foglalkoztattunk két hónapon át, diákmunka keretében.

|  |  |  |  |
| --- | --- | --- | --- |
| **Létszám (fő)** | **Napi munkaidő (óra)** | **Foglalkoztatás kezdete** | **Foglalkoztatás vége** |
| 4 | 4 | 2021.07.01. | 2021.07.31. |
| 3 | 4 | 2021.08.01. | 2021.08.31. |

A bruttó fizetések az alábbiak szerint alakultak 2021-ben:

* 8 órás közfoglalkoztatott, végzettség nélkül: 85.000 Ft
* 8 órás közfoglalkoztatott, munkavezető: 93.525 Ft
* diákmunka: 83.700 Ft

**Közfoglalkoztatottak által végzett feladatok**

A korábbi években kialakított rendszer szerint végezték a foglalkoztatottak a közterületi, valamint intézményi feladatokat, melyek az alábbi munkafolyamatokból állnak:

* levélhordás (A Polgármesteri Hivatal postai küldeményeinek kézbesítése Berettyóújfalu város egész területén)
* virágültetés és gondozás
* zöldfelületek, lakótelepek, közparkok folyamatos rendben tartása
* belterületi és külterületi utak felújítása környezetének karbantartása.
* parlagfű mentesítés
* csapadékvíz-elvezetés, árkok karbantartása;
* az önkormányzat kezelésében lévő zöld területek kaszálása;
* parkgondozás,
* a közterületen lerakott illegális szemét összegyűjtése és elszállítása;
* útpadka takarítás
* az önkormányzat tulajdonában lévő erdőben cserjézés, bozótirtás;
* járdaépítés, közterületeken lévő járdák javítása
* térkő gyártás

**Önkormányzati adóhatósági feladatok**

Az adóhatóság alapfeladata a Képviselő-testület által - a helyi adókról szóló 1990. évi C. törvény felhatalmazása alapján - elfogadott helyi adó rendeletekben meghatározottak végrehajtása, továbbá helyi sajátosságok alapján az arányos közteherviselés biztosításával a rendelet-tervezetek elkészítése. Ellátja Berettyóújfalu Város közigazgatási területén a jegyző hatáskörébe utalt adók, adók módjára behajtandó köztartozások megállapításával, nyilvántartásával, beszedésével, kezelésével, adóellenőrzésével, hatósági bizonyítványok kiadásával, valamint az információs szolgáltatással kapcsolatosan előírt feladatokat.

Jelenleg az adóhatósági feladatokat 3 ügyintéző látja el.

Az önkormányzati adóhatóság működését elsődlegesen az adózás rendjéről szóló 2017. évi CL. törvény (továbbiakban: Art.), az adóigazgatási rendtartásról szóló 2017. évi CLI. törvény (továbbiakban: Air.), valamint az adóigazgatási eljárás részletszabályairól szóló 465/2017.(XII.28.) Korm. rendelet szabályozza. Az egyes adónemekre vonatkozó részletes szabályokat a következő törvények tartalmazzák: a helyi adókról szóló 1990. évi C. törvény, a gépjárműadóról szóló 1991. évi LXXXII. törvény, a környezetterhelési díjról szóló 2003. évi LXXXIX. törvény. A végrehajtási eljárás során az adóhatóság által foganatosítandó végrehajtási eljárásokról szóló 2017. évi CLIII. törvény (továbbiakban: Avt.) szabályai szerint kell eljárni.

**Iratkezelés statisztikai adatai**

2021. évben 11587 db irat lett iktatva az adócsoport iktatókönyvébe. Az adóhatósági ügyekben hozott érdemi döntések száma 687 db.

**Adózói összetétel**

Jelenlegi adózóink száma 8307 fő, melyből 5817 fő magánszemély, 1012 fő vállalkozó, 1478 fő egyéni vállalkozó.

**Bevételeink megoszlása, összetétele**

A jelenlegi járványhelyzet az önkormányzat adóbevételeire 2021-ben is hatással volt. A gazdaságvédelmi akcióterv keretében több, az önkormányzatok adóbevételét érintő jogszabály is módosult, amelyek elsősorban az adófizetők védelmét, és a vállalkozások fennmaradását célozták, hiszen hosszútávon minden érintettnek az az érdeke, hogy a vállalkozások fennmaradjanak, és a lakosság fizetőképessége továbbra is biztosított legyen.

A jogszabály módosítások Berettyóújfalu Város Önkormányzatánál is adóbevétel csökkenést eredményeztek. A 2021. évi 8,9%-os csökkenés az előző évit is meghaladta, ez összesen 70.841.959 Ft adóbevétel kiesést jelentett.

Az adónemenkénti adóbevétel változás az alábbiak szerint alakult 2020. évhez képest:

|  |  |  |  |
| --- | --- | --- | --- |
| **Adónem** | **2020. év (Ft)** | **2021. év (Ft)** | **Változás** |
| Helyi iparűzési adó | 792 129 832 | 721 100 286 | -9% |
| Gépjárműadó | 218 150 | 0 | - |
| Talajterhelési díj | 357 150 | 698 136 | +95% |
| Bírság + pótlék | 1 772 468 | 1 837 219 | +3,7% |
| **Összesen:** | **794 477 600** | **723 635 641** | **-8,9%** |

**Helyi iparűzési adó**

Berettyóújfaluban jelenleg a helyi adókról szóló 1990. évi C. törvény (továbbiakban: Htv.) által megengedett maximális 2 %-os iparűzési adómérték van bevezetve. A 20/2015. (X.30.) önkormányzati rendelet alapján adómentességet kap, akinek 600 ezer Ft-on nem haladja meg az adóalapja, illetve az a házi orvosi, védőnő, akinek az adóalapja a 20 millió Ft-ot nem haladja meg.

Az iparűzési adó 2021-ben átmeneti jelleggel a felére, 2 százalék helyett 1 százalékra csökkent a 4 milliárd forint árbevétel vagy mérlegfőösszeg alatti kis- és középvállalkozások (KKV-k), valamint az egyéni vállalkozások körében. A kieső iparűzési bevételeket a Kormány a 25 ezer fő alatti kistelepülések esetén kompenzálta. Berettyóújfalu sajátosságait vizsgálva a vállalkozói körünk 97 %-a megfelel ennek a kedvezményezetti körnek.

A vállalkozóknak nyilatkozatot lehetett tenniük legkésőbb 2021. február 25-ig a székhelye, telephelye szerinti önkormányzati adóhatóság számára, ha élni kívántak az adófelezés lehetőségével. Az említett nyilatkozat 2021. januárjától kizárólag az állami adó-és vámhatóságon keresztül, elektronikus úton, az állami adó-és vámhatóság által rendszeresített elektronikus nyomtatványon volt benyújtható. A nyilatkozat alapján a meg nem fizetendőelőleg-részlet összegével az önkormányzati adóhatóság a vállalkozó iparűzési adóelőleg-kötelezettsége összegét hivatalból, határozathozatal nélkül csökkentette. Önkormányzatunkhoz erre vonatkozóan 1347 db nyilatkozat érkezett.

2021. évben 1719 db helyi iparűzési adóbevallást és 202 db bejelentkezést, változás-bejelentést nyújtottak be az adózók. A Nemzeti Adó- és Vámhivataltól 2493 db adóztatást érintő változást kaptunk, melynek feldolgozása manuálisan történik. A helyi iparűzési adóból származó 2021. évi bevétel 71.029.546 Ft-tal maradt el az előző évi adóbevételtől, ami 9%-os csökkenést jelent.

2021. évtől már nem kell a vállalkozásoknak ideiglenes jellegű tevékenyég után iparűzési adót fizetni.

**Gépjárműadó**

2021-ben az önkormányzatok felé történő gépjárműadó fizetés is megszűnt. A 2021. előtt keletkezett gépjárműadó hátralékok behajtása adóhatóságunk feladata maradt, viszont a végrehajtásból befolyt összeg az államot illeti meg.

**Talajterhelési díj**

Talajterhelési díjat annak a kibocsátónak kell minden év március 31. napjáig bevallani és befizetnie (önadózás), aki a műszakilag rendelkezésre álló szennyvízcsatorna rendszerre nem kötött rá.

A talajterhelési díj mértékét a környezetterhelési díjról szóló 2003. évi LXXXIX. törvény 12. § (3) pontjában meghatározott díjalap (1.200 Ft/m3) az egységdíj, valamint a (2) bekezdésben meghatározott területérzékenységi szorzó határozza meg (1,5), így 1.800 Ft/m3. Berettyóújfalu Város közigazgatási területére vonatkozó, a felszín alatti víz állapota szempontjából megállapított területérzékenységi szorzó 1,5 (érzékeny terület).

A díjbevétel az előző évhez képest 95 %-kal több volt, mely növekedést cégek befizetései eredményezték.

A talajterhelési díjfizetési kötelezettséggel érintett ügyfelek jelentős hányada továbbra is nehéz körülmények között él, a mindennapi létfenntartás is súlyos megterhelést jelent számukra; jövedelmi és vagyoni helyzetük alapján többségük sem a jelentősen megemelkedett díjat, sem a csatornabekötés költségét nem képes önerőből megfizetni.

**Késedelmi pótlék és bírság**

A késedelmi pótlék bevétel 2021. évben 773.846 Ft volt, mely 25 %-kal alacsonyabb a 2020. évi 1.037.752 Ft bevételhez képest.

2021. évben a végrehajtási eljárások megindításával egyidőben végrehajtási költségátalányt szabunk ki a hátralékosoknak, melyből 1.063.733 Ft bevétel keletkezett.

**Helyi jövedéki adó**

A jövedéki adó tekintetében a magánfőző desztillálóberendezésének bejelentésével kapcsolatban az önkormányzati adóhatóság jár el. A beérkezett bejelentéseket az adóhatóság továbbítja a NAV felé. A NAV a magánfőzéshez kiadott párlatadó-jegyekről adatot szolgáltat az önkormányzati adóhatóság részére. Az adóhatóság az ezzel kapcsolatos adminisztrációs feladatokat ellátja, az önkormányzatnak ebből bevétele nem származik.

**Adók módjára behajtandó köztartozások**

Ezek esetében az önkormányzati adóhatóság nem a saját ügyében jár el, hanem más szerv, hatóság (kimutató szerv) által megállapított fizetési kötelezettséget érvényesíti az önkéntes teljesítés elmaradása miatt, végrehajtás eljárás keretében (pl. elővezetési költség). A beszedett hátralékok csak részben képezik az önkormányzat bevételét, a megkeresések nagy részében a beszedett összeget át kell utalni a kimutató szerv számlájára. Ezen ügyek száma jelentősen csökkent a hatáskör megvonás miatt, mivel a kimutató szervek (kormányhivatal, rendőrség) megkereséseiket most már az állami adóhatósághoz küldhetik meg.

Az idegen bevételek beszedési számlára 2021. évben 85.823 Ft bevétel érkezett, mely 100 %-ban tovább lett utalva a megkereső szervek részére.

**Hatósági bizonyítványok kiállítása**

Az adócsoport feladata az ***adó- és értékbizonyítványok kiállítása***, amely jogszabályi felhatalmazás alapján adható ki hagyatéki és gyámhatósági eljárásokhoz, adó- és bírósági végrehajtásokhoz. 2021. évben a megnövekedett hagyatéki eljárások miatt 45%-kal nőtt az adó- és értékbizonyítványokkal kapcsolatos eljárások száma. 306 eljárás során 453 db adó- és értékbizonyítvány került kiadásra. Ezek elkészítése költséges és időigényes, mivel kötelező helyszínelést végezni az érintett ingatlant illetően.

2021. évben a kiadott ***adóigazolások, vagyoni bizonyítványok*** száma 54 db.

**Végrehajtási eljárások**

Az önkormányzat elsődleges érdeke, hogy hozzájusson az őt megillető adóbevételekhez. A hátralékok kezelése egyre fontosabb és egyre nehezebb része az adóigazgatási munkának. Törvényes eszközökkel kikényszeríteni a fizetést, ugyanakkor humánusan, méltányosan kezelni az adózók fizetési problémáit, nem könnyű feladat.

A hátralékkezelés évek óta fontos részét képezi az adóigazgatási munkának. Mind azokkal szemben, akik önként nem teljesítik fizetési kötelezettségeiket és hátralékot halmoztak fel, az önkormányzati adóhatóság a törvényes és tisztességes eszközök széles körének alkalmazásával következetesen fellépett.

Az adóhatóság feladatai közé tartozik - többek között - a hátralékkal rendelkező gazdálkodók és magánszemélyek fizetésének kikényszerítése és az adófizetők fizetési

problémáinak méltányos kezelése.

Az adóhatóság egyetlen esetben sem intézkedett úgy, hogy előtte ne tájékoztatta volna az adótartozót arról, hogy hátraléka van, egyidejűleg lehetőséget biztosított az önkéntes teljesítésre, illetve a fizetési könnyítés igénybevételére. Az adótartozások csökkentése érdekében 1114 db felszólítás (fizetési, bevallási, bejelentkezési) lett kiküldve, 18 méltányossági ügy lett elbírálva.

Az önkéntes teljesítés elmaradása esetén adóhatóságunk végrehajtást kezdeményezett jövedelemre, fizetési számlára, az adós harmadik féllel szemben fennálló követelésére. 2021. évben a végrehajtási eljárásokból 11.532.763 Ft hátralékot sikerült behajtani. A hátralékok havonta többszöri frissítéssel bejelentésre kerülnek az állami adóhatósághoz is, ahol az adós esetleges túlfizetéséből a tartozás összegét a NAV az adóhatóságunk részére visszatartja. A végrehajtási eljárások megindításával egyidőben végrehajtási költségátalány kiszabására is sor kerül.

**Lakásgazdálkodási tevékenység**

Berettyóújfalu Város Önkormányzata tulajdonában jelenleg összesen 146 bérlakás van.

Ebből 11 fecskelakás, 8 lakás a nyugdíjasok házában található, valamint 42 a kórház területén (12 lakásos, 24 lakásos és 6 iker kertes lakás),

A 146 bérlakásból 79 összkomfortos, 34 komfortos, 6 félkomfortos és 27 komfort nélküli.

A 79 összkomfortos lakásból 42 a kórház területén található, 8 a nyugdíjasházból kerül ki, a fennmaradóak a fecskelakások.

A fenti bérlakás állományból 10 lakás üres, ebből 2 a Csalogány utcai bérlakások között található, amely lakások vonatkozásában jelenleg is folyamatban van a [TOP-4.3.1-16-HB1-2017-00007 azonosítószámú, „Leromlott városrész rehabilitációja Berettyóújfaluban"](https://www.berettyoujfalu.hu/top-4-3-1-16-hb1-2017-00007-leromlott-varosresz-rehabilitacioja-berettyoujfaluban-cimu-palyazat) című projekt pályázati kivitelezése.

2021. évben a veszélyhelyzetre tekintettel a határozott időtartamú bérleti szerződések a bérlő egyoldalú kérelmére meghosszabbodtak, erre figyelemmel bérletiszerződés hosszabbítása tárgyában Képviselő-testületi döntésre nem került sor.

2021. évben 3 lakás bérleti joga került meghirdetésre szociális alapon, amelyből egy vonatkozásában a beadási határidő 2022. évre tolódott át.

**Intézményfenntartás, önkormányzati feladatok ellátásáról való gondoskodás**

Berettyóújfalu Város Önkormányzata Képviselő-testülete, a tavalyi évben a Berettyóújfalui Polgármesteri Hivatalon kívül 3 intézmény, a Vass Jenő Óvoda és Bölcsőde, a Berettyó Kulturális Központ, valamint a gyermekétkeztetést biztosító, és az előző két intézmény gazdálkodási feladatait ellátó Közintézmények Szolgáltató Irodája fenntartásáról gondoskodott. A Bihari Önkormányzatok Többcélú Kistérségi Társulása fenntartásában, Önkormányzatunk gesztorságával működik a szociális és gyermekjóléti alapellátást biztosító Bihari Szociális Szolgáltató Központ, melynek munkaszervezeti feladatait a Polgármesteri Hivatal látja el. Az önkormányzati intézményi feladatellátás része volt 2021-ben is az Önkormányzat 100%-os tulajdonában működő nonprofit kft., az idősek, értelmi fogyatékosok és pszichiátriai betegek bentlakásos intézményi ellátását biztosító BERÉPO Nonprofit Kft.

**Általános fenntartói jogkörrel kapcsolatos feladatok:**

Az önkormányzati fenntartású költségvetési szervek közül a Vass Jenő Óvoda és Bölcsőde alapító okiratának, szervezeti és működési szabályzatának és szakmai programjának módosítása történt meg 2021. szeptemberében két új bölcsődei csoport indítása és a bölcsődei férőhelyek számának 2022. január 01-jei hatállyal történő bővítése miatt, így az idei évtől 6 bölcsődei csoportban, 82 férőhelyen fogadja az intézmény a gyermekeket. Az alapító okirat változása átvezetésre került a Magyar Államkincstár törzskönyvi nyilvántartásába, illetve az intézmény működési engedélyébe.

2021. decemberében a BERÉPO Nonprofit Kft. ügyvezetőjét és könyvvizsgálóját a Képviselő-testület újraválasztotta, így Karalyos Krisztina látja el továbbra is a következő öt évben, 2021. december 22. napjától 2026. december 22. napjáig a Nonprofit Kft. vezető tisztségviselői feladatait, valamint Kusai Tamás megbízatása is meghosszabbításra került újabb öt évre, 2022. január 1. napjától 2026. december 31. napjáig. A személyi kérdésekben hozott döntések a Nonprofit Kft. alapító okiratába is átvezetésre kerültek.

Az önkormányzati költségvetés előkészítésében, a normatíva igényléssel, kiegészítő önkormányzati támogatás igénylésével és elszámolásával (létszám-leépítési pályázat), intézményvezetőkkel kapcsolatos munkajogi feladatok elvégzése a tavalyi évben is folyamatosan zajlott. Az intézményvezetőkkel, ügyvezetővel egész évben folyamatos volt a kapcsolattartás, egyeztetés az intézmények működésével kapcsolatban.

**Közneveléssel kapcsolatos feladatok:**

2021. áprilisában közlemény került közzétételre Berettyóújfalu Város honlapján, a Bihari Hírlapban, valamint az önkormányzat hirdetőtábláján az óvodai beiratkozás rendjével, annak időpontjával kapcsolatban. Összesen 129 gyermek került felvételre a Berettyóújfaluban működő óvodákba (Vass Jenő Óvoda és Bölcsőde berettyóújfalui tagintézményeibe 110 fő, Szivárvány Református Óvodába 19 fő). A fenti eljárási szabályok következtében minden óvodaköteles gyermek felvételt nyert valamelyik óvodába. A Képviselő-testület 70/2021. (V.25.) önkormányzati határozata alapján 2021. évben a 17 óvodai csoportban maximum 30 fő gyermek elhelyezésére volt az óvodavezetőnek lehetősége.

Az Oktatási Hivatal Közoktatási Információs Rendszerében a fenntartói jelentések határidőben beküldésre kerültek (pedagógus álláshelyekkel kapcsolatban).

A Képviselő-testület az állami fenntartású köznevelési intézmények vonatkozásában az általános iskolai beiskolázási körzetek meghatározása kapcsán 2021. évben is élt véleményezési jogával.

**Az egészségüggyel kapcsolatos feladatok**

2021. januárjában az iskolaorvosok díjának kiszámítása és az orvosok értesítése a díjazásuk változásáról megtörtént. Az iskola-egészségügyi ellátás finanszírozási összegéről 2021-ben is havi kimutatás készült a pénzügyi iroda részére. Az éves statisztikai jelentés az iskola- és ifjúság-egészségügyi ellátásra vonatkozóan határidőben elkészült, a háziorvosok önkormányzathoz beérkező statisztikai jelentéseinek nyilvántartásba vétele megtörtént. 2021. márciusában a háziorvosok, házi gyermekorvosok és fogorvosok fix díjának, 2021. novemberében a körzeti védőnők éves finanszírozási összegének megállapításához sor került Berettyóújfalu lakosságszámának korcsoportonként és körzetenként történő megosztására, annak az Nemzeti Egészségbiztosítási Alapkezelő (NEAK) felé megküldésére. Ugyancsak 2021. novemberében kerültek megküldésre a NEAK-nak az iskola-egészségügyi ellátás finanszírozási összegének megállapításához szükséges nevelési-oktatási intézmények létszámadatai.

2021. márciusában a Képviselő-testület döntött arról, hogy elfogadja Dr. Kin Ágnes feladatellátási szerződésének, valamint iskola-és ifjúságegészségügyi szolgálat ellátására vonatkozó szerződésének felmondása iránti kérelmét 2021. augusztus 31-vel, Dr. Kin Ágnes tényleges nyugdíjbavonulási szándékára tekintettel.

A Képviselő-testület a 2021. júliusi ülésén döntött a 2021. szeptember 01-től Dr. Kin Ágnes nyugdíjba vonulása miatt betöltetlenné váló berettyóújfalui 090095006 számú házi gyermekorvosi praxis, valamint az általa ellátott iskola- és ifjúságegészségügyi szolgálat helyettesítéssel történő ellátásáról. A helyettesítésre vonatkozóan, a Képviselő-testület 91-95/2021. (VII. 15.) önkormányzati határozatai alapján megkötésre kerültek a szükséges szerződések a feladat-ellátásba bevont Dr. Hodosi Julianna gyermekorvossal, Dr. Abdul Gafor Faris gyermekorvossal, valamint a gyermekorvosokkal együtt dolgozó asszisztensekkel 2021. szeptember 01-től a praxis betöltéséig, de legfeljebb 2022. december 31-ig tartó hatállyal. A képviselő-testületi döntések és a megkötött szerződések alapján az önkormányzat a feladat ellátására vonatkozóan működési engedélyt és finanszírozást kapott. 2021. szeptembere folyamán a gyermekorvosi praxisok betegforgalma rendkívüli mértékben megnövekedett, ezért az önkormányzatnak a gyermekorvosok leterheltségének csökkentése és a betegellátás biztonsága érdekében azonnali intézkedéseket kellett eszközölnie. A Képviselő-testület az azonnali intézkedések megtételéről a 2021. október 11-én megtartott rendkívüli ülése keretében akként döntött, hogy a 090095006 számú praxis helyettesítési feladataiba bevonja Dr. Kin Ágnes gyermekorvost és Papp István Jánosné asszisztenst 2021. december 31-ig. A betegforgalom változatlanul fennálló nagysága miatt a Képviselő-testület 2021. decemberében dr. Kin Ágnes gyermekorvosnak és asszisztensének a megbízását 2022. március 31-ig meghosszabbította.

A Képviselő-testület a június 30-án megtartott ülésén döntött arról, hogy együttműködési megállapodást köt az Országos Mentőszolgálattal a háziorvosi ügyeleti feladatok 2021. július 01-től, Berettyóújfaluban történő ellátására az országban először Hajdú-Bihar megyében, uniós támogatásból finanszírozott egyéves mintaprojekt keretében. Ezzel egyidejűleg a Képviselő-testület arról is határozott, hogy az OMSZ feladatellátásnak idejére módosítja az Országos Orvosi Ügyelet Nonprofit Kft-vel fennálló feladat-ellátási szerződését azzal, hogy önkormányzat 2021. augusztus 01-től a Nonprofit Kft. részére önkormányzati kiegészítést nem biztosít, tekintettel arra, hogy a feladat-ellátást nem nyújt.

2021. novemberében a II., valamint a III. számú gondozási körzetet ellátó területi védőnő feladat-ellátási szerződésének 2021. december 31-vel történő felmondását elfogadta a Képviselő-testület a védőnők nyugdíjbavonulási szándékára tekintettel. A felmondások tudomásul vételével egyidejűleg a Képviselő-testület döntött arról, hogy a II. számú területi védőnői körzet esetében Sólyomné Papp Anikó helyett Puskás Szabolcsné védőnőt, a III. számú területi védőnői körzet esetében Somogyi Attiláné helyett Orosz-Tordai Emőke védőnőt bízza meg a feladatellátással 2022. január 01-jei hatállyal. A Képviselő-testület döntése alapján a két új területi védőnővel megkötésre kerültek a feladat-ellátási szerződések.

2021. decemberében a Képviselő-testület döntött arról, hogy tudomásul veszi Dr. Kertész Balázs háziorvos azon szándékát, hogy a berettyóújfalui 090090010 számú, területi ellátási kötelezettséggel bíró praxisát nyugállományba vonulás miatt el kívánja adni Dr. Kolcsár Lajos Levente belgyógyász, gasztroenterológus szakorvos részére. Ezzel egyidejűleg a Képviselő-testület arról is határozott, hogy feladat-ellátási előszerződést köt a praxisjogot megszerezni kívánó Dr. Kolcsár Lajos Leventével a háziorvosi feladat vállalkozási formában, 2022. március 01-től történő ellátására. A döntések alapján a feladat-ellátási előszerződés megkötésre került Dr. Kolcsár Lajos Leventével.

A védőnői feladatokat 6 területi védőnő és 2 iskolavédőnő látja el.

2021. decemberben sor került a Nemzeti Egészségbiztosítási Alapkezelő és az Önkormányzat között 2022. január 01-től hatályos iskola-egészségügyi finanszírozási szerződés aláírására.

Az alapellátást érintő változás esetén minden esetben sor került az érintettek, valamint a lakosság tájékoztatására.

2021. novemberében az egészségügyi alapellátás körzeteire vonatkozó önkormányzati rendelet módosításra került, egyrészt az Éltes Mátyás Általános Iskola és Kollégium, Egységes Gyógypedagógiai Módszertani Intézménynek a Berettyóújfalui telephelyén tanuló diákok iskola-egészségügyi ellátásának biztosítása miatt, másrészt az iskolavédőnők és a IV. számú területi védőnői körzet optimális finanszírozási pontjainak elérése érdekében a védőnők által ellátott intézmények vonatkozásában. A rendeletmódosítás alapján módosításra került Bodó Erika iskolavédőnő, Juhászné Szónya Éva (Aqua-Cleaner 2007 Bt.) iskolavédőnő, valamint Venczel Erzsébet területi védőnő feladat-ellátási szerződése.

2021. évben írásbeli panasz az egészségügyi alapellátás tárgykörében nem érkezett az önkormányzathoz. Az egészségügyi alapellátás szervezésével kapcsolatos feladat, a koordináció, a kapcsolattartás az egészségügyi szakigazgatási szervekkel, az egészségügyi alapellátásban résztvevő háziorvosokkal, házi gyermekorvosokkal, fogorvosokkal, védőnőkkel, a háziorvosi ügyeleti ellátást 2021. június 30-ig biztosító Országos Orvosi Ügyelet Nonprofit Kft-vel, az egészségügyi szakellátást nyújtó Gróf Tisza István Kórházzal, az érdekképviseleti szervekkel egész évben szintén folyamatosan zajlott.

**Szociális és gyermekjóléti ellátással kapcsolatos feladatok:**

2021. márciusában a szociális és gyermekjóléti szolgáltatások szolgáltatási önköltségének felülvizsgálata alapján meghatározásra kerültek a 2021. április 01-től alkalmazandó intézményi térítési díjak. A koronavírus-világjárvány nemzetgazdaságot érintő hatásának enyhítése érdekében szükséges gazdasági intézkedésről szóló 603/2020. (XII. 18.) Korm. rendelet alapján a helyi önkormányzat és az általa fenntartott intézmény által nyújtott szolgáltatásért megállapított díj mértéke 2021. december 31-ig nem lehetett magasabb, mint a díjnak a Korm. rendelet hatálybalépését megelőző napon (2020. december 18.) hatályos és alkalmazandó mértéke. Ez a díjemelési tilalom a személyes gondoskodás körébe tartozó szociális és gyermekjóléti ellátások esetében fizetendő térítési díjakra és a gyermekétkeztetés intézményi térítési díjára is vonatkozott, ezért az intézményi térítési díjak a 2020-ban érvényes díjakkal azonos mértékben kerültek megállapításra.

2021. áprilisában elfogadásra került a BERÉPO Nonprofit Kft. 2020. évi tevékenységéről szóló beszámolója és közhasznúsági jelentése, valamint polgármester úr jóváhagyta a cég 2020. évi üzleti tervét.

Berettyóújfalu Város Önkormányzata a Bihari Szociális Szolgáltató Központ útján látja el a szociális alapszolgáltatásokat (étkeztetés, házi segítségnyújtás, idősek nappali ellátása, fogyatékos személyek nappali ellátása) és gyermekjóléti alapellátásokat (család-és gyermekjóléti szolgálat, család-és gyermekjóléti központ, gyermekek átmeneti gondozása helyettes szülői ellátás útján), a BERÉPO Nonprofit Kft-vel kötött ellátási szerződés alapján a szakosított ellátásokat (időskorúak otthona, fogyatékos személyek otthona, pszichiátriai betegek otthona), a gyermekjóléti alapellátási formák közül a gyermekek napközbeni ellátása keretében pedig a bölcsődei ellátást a Vass Jenő Óvoda és Bölcsőde útján biztosítja.

A Képviselő-testület 2021. szeptemberében döntött a Bursa Hungarica Felsőoktatási Önkormányzati Ösztöndíjpályázat 2022. évi pályázati fordulójához történő csatlakozásról, a pályázat lebonyolításához szükséges keretösszeg 7.000.000,-Ft-ban történő meghatározásáról és a pályázat kiírásáról. A pályázati eljárás lefolytatásának eredményeképpen Berettyóújfalu Város Önkormányzata Képviselő-testülete Humánpolitikai Bizottsága a 2021. december 01-jén megtartott zárt ülésén 81 pályázó (73 „A” és 8 „B” típusú pályázat) 7.000,-Ft/fő/hó összeggel történő támogatásáról döntött, pályázatból történő kizárásra nem került sor.

**Kulturális feladatellátás**

**Szervezeti keretek**

A Magyarország helyi önkormányzatairól szóló 2011. évi CLXXXIX. törvény 13. § (1) bekezdésében foglaltak szerint a kulturális szolgáltatás, ezen belül többek között a kulturális örökség helyi védelme és a helyi közművelődési tevékenység támogatása a helyi közügyek, illetve a helyben biztosítható közfeladatok körében ellátandó helyi önkormányzati feladatok közé tartozik. E közfeladat ellátásának módjait a muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény szabályozza. Berettyóújfalu Város Önkormányzata a törvény rendelkezések alapján – többszöri átszervezés után – a Képviselő-testület által 2017. február 23-án meghozott döntésekkel véglegesítette ennek ma is működő struktúráját. A 3/2017. (II. 24.) önkormányzati rendelet elfogadásával hatályba lépő módosítások nyomán a helyi közművelődési tevékenység támogatásáról szóló 1/2016. (I. 29.) önkormányzati rendelet 4. § (1) bekezdésében meghatározott közművelődési feladatok ellátását Berettyóújfalu Város Önkormányzata elsősorban a Berettyó Kulturális Központ – mint több kulturális intézményi funkciót ellátó közművelődési intézmény – fenntartásával biztosítja. Ez a gyakorlatban azt jelenti, hogy a közművelődési, a nyilvános könyvtári és a területi múzeumi feladatellátás, valamint a helyi médiaszolgáltatás, a Makk Kálmán Mozi és a Tourinform Iroda működtetése egy költségvetési szerv keretei között, egy egységes kulturális központ fenntartásával valósul meg. Ennek a vezetője igazgató, szakmai szempontból önálló intézményegységei: a Nadányi Zoltán Művelődési Ház, a Sinka István Városi Könyvtár, a Bihari Múzeum és a Médiacsoport. A három szakmai vezető mellett az igazgató közvetlen irányítása alá kerül a Tourinform Iroda. A közvetlen irányítású telephelyek száma 2021-ben bővült a Zsinagóga Kultúrtérrel Az intézmény mellett – bizonyos önkormányzati közösségi színterek működtetésére, valamint közművelődési alapszolgáltatások ellátására – az önkormányzat négy társadalmi szervezettel kötött közművelődési megállapodást, mely szervezetek nevét ugyancsak a rendelet tartalmazza. 2012 óta a Bihari Népművészeti Egyesület és a Fúvószenekarért Alapítvány, 2017-től pedig a Bihari Szabadművelődési és Népfőiskolai Egyesület és az Összefogás Berettyószentmártonért Egyesület került a közművelődési közfeladat-ellátó szervezetek körébe.

A közművelődési alapszolgáltatások, valamint a közművelődési intézmények és a közösségi színterek követelményeiről szóló 20/2018. (VII. 9.) EMMI rendelet vonatkozó rendelkezései alapján két közfeladat-ellátó civil szervezetünk is részt vesz az országos szintű feladatellátásban:

* A Bihari Népfőiskola az NMI Művelődési Intézet felkérésére 2018. május 29-én kapcsolódott be a jogszabály előkészítésébe, valamint a Kárpát-medencei népfőiskola-hálózat kialakításába, mely tevékenységét 2021-ben is folytatta.
* A Bihari Népművészeti Egyesület a Hagyományok Háza felkérésére 2018. október 1-jétől – közfeladat-ellátási szerződéssel – végez megyei hatókörű koordinációs és szervezőfeladatokat, a Hagyományok Háza Hálózat Hajdú-Bihar megyei partnerszervezeteként. E feladat folytatására 2021-ben is felkérést kapott.

**Rendezvények szervezése**

A nyilvános rendezvények szervezése 2021 első és utolsó hónapjaiban a pandémia miatt szünetelt, illetve csak korlátozottan valósult meg. Valamennyi kulturális eseményt a Berettyó Kulturális Központ valósította meg, melyekről az intézmény beszámolója tartalmaz részletes információkat.

**Társadalmi szervezetekkel kapcsolatos tevékenység:**

2021-ben 12 darab a Polgármester hatáskörébe tartozó egyedi támogatási kérelem érkezett, a támogatási szerződések elkészítését a Pénzügyi Iroda munkatársai végezték.

Az Önkormányzat 2021. évi költségvetéséről szóló 5/2021. (II. 18.) önkormányzati rendelet 6. számú mellékletében meghatározottak értelmében a Képviselő-testület a Humánpolitikai Bizottság hatáskörébe 18.000.000 Ft összegű pénzeszköz fölötti rendelkezés jogát engedte át. A Bizottság a keretösszeg felhasználására pályázatot hirdetett sport, kulturális, valamint szociális és egészségügyi témában. A pályázati felhívások elkészítését, a beérkezett kérelmek összesítését, a támogató felé történő előterjesztését, a támogatási szerződések elkészítését végül pedig az elszámolások ellenőrzését a Polgármesteri Kabinetben dolgozó köztisztviselő végezte.

2021-ben a Humánpolitikai Bizottság a rendelkezésére álló 18.000.000 forintos keretösszeg terhére összesen 58 támogatási megállapodást kötött.

**Testvérvárosi kapcsolatok**

Négy testvérvárosunk közül Margittával 2021-ben is folyamatos kapcsolatot tartottunk fenn. A személyes kapcsolattartásra nem kínálkozott lehetőség. A magyar kultúra napjához kapcsolódóan, Margittával, illetve Debrecennel és Nagyváraddal közös programjainkat megrendeztük, de közös aktivitásokra csak online formában kerülhetett sor.

**Városfejlesztés, településüzemeltetés**

A városfejlesztési iroda látja el a városgazdálkodási, településüzemeltetési, városfejlesztési feladatokat, a települési, valamint az állami, illetve európai uniós beruházások, fejlesztések tervezését, koordinálását és lebonyolítását; a közüzemi szolgáltatásokkal kapcsolatos feladatokat; a közterületekkel, közutakkal kapcsolatos tevékenységeket, mezőgazdasági, vízügyi feladatok irányítását.

**Városfejlesztési feladatok**

Az iroda a városfejlesztési rövid-, közép és hosszú távú tervek előkészítésében és végrehajtásában közreműködik a település vezetése mellett. A városfejlesztési feladatok ellátása során folyamatosan figyelemmel kíséri a kiírt pályázati lehetőségeket, kapcsolatot tart a városi intézményekkel, partnerekkel, helyi vállalkozásokkal, segítve az egyéni, valamint a közös partneri, konzorciumi formában megvalósuló fejlesztéseket.

Az iroda koordinálja az önkormányzati fejlesztési projektek kidolgozását, meghatározza a műszaki paramétereket és tervezési feladatokat. Elvégzi a tervezéssel kapcsolatos bejárást, tervezési szerződések előkészítését, véleményezését, tervezőkkel való kapcsolattartást. A kivitelező kiválasztása során közreműködik a közbeszerzési eljárás lefolytatásában. A kivitelezések megvalósítása során gondoskodik a munkaterület átadások, műszaki átadások lebonyolításáról, a kivitelezés folyamatos ellenőrzését végzi.

Az iroda hatáskörébe tartozik a település, valamint az állami, illetve európai unió finanszírozásában megvalósuló projektek összehangolása, terv szerinti megvalósulásuk elősegítése, a közreműködő szervezetekkel, szerződött felekkel és partnerekkel való folyamatos kapcsolattartás és együttműködés.

Pályázatok, projektek

Az iroda az önkormányzat minden típusú (infrastrukturális, oktatási, humán erőforrás jellegű) pályázatának és projektjének összes fázisában érintett:

- segíti a pályázatok előkészítését, összeállítását,

- egyeztet a szükséges hatóságokkal az engedélyek kapcsán,

- elvégzi a beszerzéseket, közbeszerzési eljárásokban közreműködik

- folyamatosan segíti a pályázatok és projektek különböző szolgáltatásokat ellátó cégek munkájának ellenőrzését, tervek, tanulmányok összhangjának biztosítását,

- ellenőrzi a megfelelő minőségű kivitelezést,

- koordinálja a projektek pénzügyi ütemezését,

- biztosítja a pályázatok és projektek elvárások szerinti adminisztrációját,

- elkészíti a projektek szakmai és pénzügyi elszámolását,

- biztosítja a kapcsolattartást és adatszolgáltatást a közreműködő szervezetekkel,

- nyomon követi a megvalósult projektek outputjainak és eredményeinek teljesülését a projektek fenntartási időszakának végéig. Mindezek mellett a már befejezett beruházások esetében biztosítja a garanciális időszakban történő bejárásokat, a garanciális munkák elvégeztetését és annak ellenőrzését.

Futó projektjeink kapcsán folyamatosan ellátjuk a szakmai, műszaki, pénzügyi és adminisztrációs feladatait. Az iroda munkatársai a projektek szakmai ellenőrzésein részt vesznek, és biztosítják az ehhez szükséges pénzügyi és szakmai adatszolgáltatásokat.

A már fizikailag lezárult projektek fenntartási feladatainak ellátása azok támogatási szerződéseinek megfelelően történik, az éves fenntartási jelentések folyamatosan megküldésre kerülnek a közreműködő szervezetek részére. A projektek fenntartási időszakának végével a pénzügyi irodával együttműködésben a pénzügyi fedezetek felszabadításáról is gondoskodik (inkasszó vagy jelzálogjog törlése).

A 2021-es évben a 2014-2020-as programozási időszak projektjeinek szakmai, valamint pénzügyi elszámolása és korábbi projektek zárása mellett a legfőbb városfejlesztési feladatot a futó projektek menedzselése jelentette.

Az elmúlt évben a következő konkrét fejlesztési, beruházási projektekkel foglalkoztunk:

|  |  |  |
| --- | --- | --- |
| Projektazonosító száma | Projekt címe | Projektek helyzetelemzése |
| TOP-1.1.3-15- HB1-2016-00002 | Vásárcsarnok építése Berettyóújfaluban | Pályázat lezárult |
| TOP-1.2.1-15-HB1-2016-00003 | A berettyóújfalui zsinagóga és a zsákai Rhédey kastély bekapcsolása az idegenforgalomba: a zsinagóga felújítása, látogathatóvá tétele, valamint turisztikai attrakciók kialakítása  | Pályázat lezárása folyamatban |
|   | Zsinagóga hazai | Pályázat lezárása folyamatban |
| TOP-2.1.2-15-HB-2016-00016 | Zöld város kialakítása Berettyóújfaluban | Pályázat lezárult |
| TOP-1.1.1-15-HB1-2016-00012 | Ipari Park fejlesztése Berettyóújfaluban | Pályázat lezárása folyamatban |
| TOP-3.2.1-15-HB1-2016-00034 | Önkormányzati épületek energetikai korszerűsítése Berettyóújfalu településen | Pályázat lezárult |
| TOP-3.1.1-15-HB1-2016-00011 | Kerékpárút fejlesztése Berettyóújfaluban | Pályázat lezárása folyamatban |
|   | Kiegészítő támogatás kerékpárút fejlesztés | Pályázat lezárása folyamatban |
| TOP-5.2.1-15-HB1-2016-00005 | Közös úton a jövőért | A pályázat megvalósítása folyamatban |
| TOP-1.2.1-15-HB1-2016-00010 | A Bihari Múzeum épületének turisztikai célú fejlesztése  | Pályázat lezárása folyamatban |
| TOP-1.1.2-16-HB1-2017-000001 | Inkubátorház építése Berettyóújfaluban | Kivitelezési munkálatok folyamatban |
| TOP-2.1.1-16-HB1-2017-00005 | Barnamezős területek fejlesztése | Pályázat lezárása folyamatban |
| TOP-7.1.1-16-H-ERFA-2019-00131 | Berettyóújfalui Civil udvar fejlesztése | Pályázat lezárása folyamatban |
| TOP-4.3.1-16-HB1-2017-00007 | Leromlott városrész rehabilitációja Berettyóújfaluban | Kivitelezési munkálatok folyamatban |
| EFOP-1.2.11-16-2017-00039 | Fiatalok helyben maradásának ösztönzése Berettyóújfaluban | A pályázat zárása folyamatban. |
| ROHU359- Piac | Promoting an integrated approach regarding the improving of the employment rate and business environment at the level of Marghita and Berettyóújfalu Microregions | A tervezési munkák folyamatban vannak. |
| ROHU179- Nagyterem | Administrative bridge between towns in the Romania-Hungary cross border region (ABBTROHU) | A pályázat lezárult |
| ROHU449- Strand | Integrated project for sustainable development in the mountain area of Bihor County, improvement of access and development in health care services in case of medical interventions for emergency situations – FA Phase (IPHEALTH) | Az eszközmódosítás folyamatban van. |
| Kisfaludy 2030 Zrt. ET-2020-02-100 To | Berettyóújfalui strand, uszoda és gyógyvizes fürdő fejlesztése.  | Kivitelezési munkák folyamatban vannak.  |
| Magyarországi Zsidó Örökség Közalapítvány | Berettyóújfalui Vágóhíd u.-i zsidó temető felújítása | A pályázat lezárult |
| TOP-1.4.1-19-HB1-2019-00004 | Bölcsődei férőhelybővítés Berettyóújfaluban | Kivitelezés befejeződött. Eszközbeszerzés (külterületi játékok) telepítése folyamatban |
| VP6-7.2.1.1-21 | Külterületi helyi közutak fejlesztése | A pályázat beadásra került, döntés alatt |
| KEHOP-2.1.1.-15-2015-00007 | Berettyóújfalu Város Ivóvízminőség-javító Programja | A pályázat megvalósítása folyamatban |

Az elkészült, benyújtott pályázatokon túl az iroda folyamatosan gyűjti és rendszerezi a fejlesztési igényeket, melyek új pályázati kiírás esetén pályázásra és megvalósításra kerülhetnek. A tervezett fejlesztések összehangolása, az egyes beruházások lehetőségeinek, költségigényének, kockázati lehetőségek felmérése, tervek készíttetése engedélyezési és egyéb adminisztrációs feladatainak ellátása folyamatosan zajlik a városfejlesztési iroda koordinálásában.

A 2021-es évben elkezdődtek az új 2021-2027 programozási időszak (TOP PLUSZ) pályázatainak előkészítő munkái.

**Városüzemeltetés**

Intézmények

Az iroda koordinálja a városi fenntartásban lévő intézmények felújítási tervének elkészítését, ellátja az intézmények bejárását a szükséges felújítási feladatok felmérése érdekében, megszervezi az intézmények kisebb karbantartási munkáit.

**Helyi utak, járdák fenntartása**

A városfejlesztési iroda felel az út- és közmű építések szakszerű és határidőre történő lebonyolításáért, az engedélyek beszerzéséért, a kapcsolódó beruházások koordinálásáért.

2021-ben az éves útjavítási munkákat végeztük el, így a város összes útalapos utcája át lett gréderezve, illetve a szilárd burkolatú utak kátyúzása is megtörtént.

Az iroda gondoskodik a helyi közutak tisztántartásáról, így szerződés alapján heti két alkalommal útseprő géppel végeztetjük el a kiemelt szegéllyel rendelkező aszfaltos utak pormentesítését. A városüzemeltetési csoport munkatársai gondoskodnak a hó eltakarításról, illetve a síkosság elleni védelemről.

Ebben az évben is volt magasabb műszaki tartalmú útfelújítás, amit a képviselők javaslatai alapján végzünk el. Ez évben a Bethlen Gábor utca, Agancs utca, Petőfi utca egy szakasza, Margitta utca, Bem utca egy szakasza, Halász utca egy szakasza, Vadaskert utca, Tarcsay zug, Tinódi utca egy szakasza újult meg.

Pénzügyi források függvényében intézkedések történtek a hiányzó vagy rossz állapotú járdák építésére, illetve javítására. A jelentés évében felújításra került járdaszakaszok a következő helyszíneken: Rákóczi utca, Wesselényi utca, Batsányi utca, Bem utca, Damjanich utca, Erkel Ferenc utca, Kisfaludy utca, Makó utca, Ölyvös utca.

A városfejlesztési iroda tevékenységi körébe tartozik a helyi közutak közlekedési célú igénybevételének, illetve a nem közlekedési célú igénybevételének engedélyezésével, közterület használati engedélyezéssel kapcsolatos feladatokat.

A már megvalósult beruházások, az új utak, kerékpárutak hozzájárulnak a közlekedés biztonságosabbá válásához a város területén, a további útépítési, javítási feladatokat a pályázati lehetőségek maximális kihasználásával folyamatosan próbáljuk mielőbb megvalósítani.

**Kül- és belterületi csatornák, belvíz elleni védekezés**

A városfejlesztési iroda felügyeli a kül- és belterületi csatornákkal kapcsolatos üzemeltetési, fenntartási, felújítási feladatokat. Feladatkörébe tartozik a csapadékvíz elvezető rendszer karbantartásával kapcsolatos teendők folyamatos ellátása, városi tulajdonú zárt csapadékvíz csatornahálózat gépi és kézi takarításának koordinálása. Ennek során elkészült a Kert utca csapadékvíz elvezetés javítása, Rákóczi Óvoda előtti áteresz átépítés, Szillér utcai áteresz bevédése, Bethlen Gábor utca áteresz átépítés.

Az átemelő szivattyúk karbantartása a felújítási tervnek megfelelően külső vállalkozóval elvégzésre került.

Folyamatos a belvízvédelemmel kapcsolatos teendők ellátása, valamint a kapcsolattartás a katasztrófavédelmi hatósággal.

 **Lokalizációs vonal**

A berettyóújfalui lokalizációs töltés része a Berettyó folyó mentén húzódó lokalizációs vonalnak és rendkívül fontos szerepe van abban, hogy egy esetleges töltésszakadáskor a kitörő víz ne öntse el a települést. A töltés helyreállítása megtörtént, a védmű további karbantartása folyamatos.

**Ivóvízhálózat, szennyvízelvezetés**

Berettyóújfalu területén az ivóvíz minősége nem felel meg az európai uniós és az ezzel összhangban lévő hazai előírásoknak. A fennálló probléma kezelésére az önkormányzat pályázatot nyújtott be. Az ivóvízminőség-javító programot Berettyóújfalu Város Önkormányzata, Tiszadada Község Önkormányzata és Tiszadob Nagyközség Önkormányzata és az NFP Nemzeti Fejlesztési Programiroda Nonprofit Kft. konzorciuma valósítja meg, az Északkelet-Magyarországi ivóvízminőség-javító program 1. (ÉKMO1.) keretén belül. 2021-ben megtörtént a hálózatrekonstrukciós munkák befejezése, az új, ivóvízellátást biztosító kutak fúrása és a kútgépészet kiépítése, valamint a komplex vízkezelő épület megépítése. A kutak energiaellátásához szükséges elektromos hálózat építési munkafolyamatai elindultak. A megvalósult rendszerekkel kapcsolatos hatósági engedélyezési eljárások lefolytatása elindult.

A városfejlesztési iroda feladata a szennyvíz elvezető rendszer karbantartásával kapcsolatos teendők folyamatos koordinálása, az iroda együttműködött a Hajdúkerületi és Bihari Víziközmű Szolgáltató Zrt. által ellátott feladatokban.

**Hulladékgazdálkodás**

A település közigazgatási területén a települési szilárd hulladékkal kapcsolatos kötelező helyi közszolgáltatás teljesítésére jogosult, illetőleg kötelezett közszolgáltató a Debreceni Hulladék Közszolgáltató Nonprofit Kft., amely a Bihari Hulladékgazdálkodási Nonprofit Kft-én keresztül látja el a szolgáltatást, amelybe beletartozik a heti szállítási rendszerű települési szilárd hulladék és a havi szállítási rendszerű szelektíven gyűjtött hulladék összegyűjtése, elszállítása és kezelése, valamint az évenkénti lomtalanítás is.

A településen bevezetésre került a zöldhulladék-gyűjtés egy hulladékgyűjtő pont kialakításával. A lakossági mennyiség befogadására alkalmas gyűjtőpont beszállítási adatai alapján csökkent a közterületen lerakott, elhagyott zöldhulladék mennyisége. A zöldhulladék összegyűjtésére az önkormányzat biztosítja a gyűjtőzsákot.

A játszóterekre és a parkokba a tisztaság fenntartása érdekében kihelyezésre kerültek új, gyermekbarát hulladékgyűjtők és kutya WC-k.

A közterületeken a tisztaság fenntartásával kapcsolatos feladatokat közfoglalkoztatottak végzik.

**Hatósági feladatok**

A városfejlesztési iroda hatósági engedélyezést is ellát az alábbi területeken: kisebb belterületi műtárgyak, kis mélységű kutak létesítési, fennmaradási, használatba-vételiengedélyezése, zaj-, és rezgésterheléssel kapcsolatos hatósági eljárások, környezetvédelmi eljárások, szakhatósági közreműködés, vízjogi engedélyek kezelése, közterület-használati ügyek.

A hulladékgazdálkodási hatósági feladatellátás 2021. március 1-től átkerült a Hajdú-Bihar Megyei Kormányhivatal hatáskörébe. A helyi bejelentések végzés formájában továbbításra kerülnek az illetékes megyei hatósági osztály felé. Az iroda kezeli a vízügyi településsoros online adatszolgáltatást valamint a Központi Statisztikai Hivatal hulladékgazdálkodással kapcsolatos statisztikai adatszolgáltatását is.

Hatósági statisztika:

|  |  |
| --- | --- |
| Ügykör | Lefolytatott eljárások száma |
| Környezet – és természetvédelmi szakhatósági eljárások | 24 |
| Hulladékgazdálkodási eljárások | 3 |
| Zaj – és rezgésvédelmi eljárások | 6 |
| Állattartási ügyek | 2 |
| Közterület használati engedélyek | 40 |
| Közterületi fakivágás engedély alapján | 4 |
| Közterületi gépjárműtárolás (huzamosabb ideje, állapotánál fogva nem alkalmas a forgalomban való részvételre) | 4 |
| Bírság kiszabás (eb, parkolás, egyéb) | 1 |
| Összesen: | 84 |

2021-ben közterület-használattal kapcsolatosan 40 esetben született határozat. Közterület rendeltetéstől eltérő használatával 61 helyszín volt érintett, összesen 883.625 Ft közterület használati díj lett megállapítva.

**Kommunális feladatok, környezetvédelem**

Az iroda ellátja a kártevők, rágcsálók, rovarok elleni védekezések előkészítését, elvégeztetését, ellátja a köztisztasággal, növényvédelemmel, állatvédelemmel kapcsolatos államigazgatási hatósági ügyeket, állati eredetű hulladék és állati hullák ártalmatlanításával kapcsolatos ügyeket, ebtartás körülményeivel kapcsolatos ügyeket.

A városfejlesztési iroda meghatározza és megszervezi a köztisztasággal, parkfenntartással, temetőfenntartással kapcsolatos teendőket, játszóterek gondoztatását. A balesetmentes állapot fenntartását rendszeresen ellenőrzi, ezért folyamatosan kapcsolatot tart a tevékenység végzőivel.

Az önkormányzat a közterületek, parkok gondozását közfoglalkoztatottak bevonásával biztosítja. A játszóterek esetében azok fenntartását és üzemeltetését a vonatkozó rendeletben foglaltak betartása mellett végezzük, eleget téve az abban foglaltaknak, illetve az ellenőrzéseknek, és az esetlegesen tapasztalt hiányosságok, illetve balesetveszély megszüntetése terén.

A város közigazgatási területén található működő temetőit: a Csendes temetőt, Téglaparti temetőt, valamint a Berettyószentmártoni temetőt és az ott megépült ravatalozó épületeket a 2015. december 01-én megkötött kegyeleti közszolgáltatási szerződés keretében 2025. december 31-ig továbbra is a Platinum Hajdú-Bihar Megyei Temetkezési Vállalattal üzemelteti.

Az iroda a költségvetés lehetőségeihez mérten rendszeresen elvégezteti az utca bútorok, padok, hulladékgyűjtők, közterületi műtárgyak, információs táblák javíttatását, cseréjét, közterületi virágágyások és fák gondozását, cseréjét, valamint a fák gallyazását, az öntözőrendszerek karbantartását.

2021-ben összesen 223 db fa elültetése történt meg. A természetes elöregedés, és a nagy viharok hatásaként 42 db fa kivágásáról kellett gondoskodni, valamint 52 db fa kapott ifjító gallyazást.

A város közterületi virágágyásaiba mintegy 9500 tő évelő és egynyári lágyszárú növény lett beültetve.

A városfejlesztési iroda minden évben közreműködik a „Kulturált lakókörnyezetünkért” elnevezésű pályázat lebonyolításában.

A Covid-19 miatt kialakult járványhelyzetre való tekintettel nem valósult meg a környezetvédelmi célokat is magában foglaló Európai Mobilitási Hét és Autómentes nap megrendezése.

**Közbiztonság**

A város közbiztonságának fejlesztése érdekében az iroda együttműködik a polgárőrséggel, rendőrséggel, megszervezi a biztonsági kamerák működtetésével kapcsolatos szolgáltatásokat.

**Közfoglalkoztatás irányítása**

A közfoglalkoztatottak szakmai felügyeletének folyamatos irányítása, koordinálása szintén az iroda feladatkörébe tartozik.

Két munkafelügyelő irányításával, általában havi 30 fő foglalkoztatását tudjuk biztosítani, akik parkfenntartást, csapadékvíz, csatorna karbantartást, köztisztasági, járdaépítési és egyéb fizikai feladatokat végeznek. Városi rendezvények esetén szállítási, rakodási feladatokat látnak el. 2021-ben is jelentősebb mértékű közel 90.000 db, ami közel 1.800 m2 térkő gyártás valósult meg a közfoglalkoztatottak részvételével, így lehetőség nyílik a város területén további önerős járdafejlesztések megvalósítására.

**Főépítészi tevékenység 2021.**

Az önkormányzati főépítész

-      az állami főépítésszel és az érintett önkormányzatok főépítészeivelegyüttműködve *elősegíti az illetékességi területét érintő területrendezési és településszerkezeti tervek összhangjának kialakítását,*

*-     folyamatosan figyelemmel kíséri a rendezési eszközök hatályosulását, tapasztalatairól évente tájékoztatást ad, és négyévente összefoglaló jelentést készít a képviselő-testület (közgyűlés) részére.*

A feladat folyamatos, a szomszédos települések terveinek készítése, módosítása során – szükség szerint - részt veszek az egyeztetési eljárásban és a terveket Berettyóújfalu város szempontjainak figyelembevételével véleményezem.

Berettyóújfalu város településrendezési eszközei 2004 óta hatályosak, 2021. évben egy módosítási eljárás indult.

A 2017. évben jóváhagyott településképi rendeletet 2021. év során egy alkalommal módosítottuk, részben pontosítás, részben jogszabályi változások átvezetése okán.

- A vonatkozó jogszabályok alapján a település szerkezeti tervét 10 évente felül kell vizsgálni.

- A főépítész látja el a települési önkormányzat településszerkezeti tervének, helyi építési szabályzatának elkészítésével, felülvizsgálatával összefüggő feladatokat

A jelenleg hatályos településszerkezeti tervünket 2004-ben hagyta jóvá a Képviselő-testület, ezért ennek felülvizsgálata törvényi kötelezettségünk. A településszerkezeti tervet érintő változások a szabályozási tervi módosítások esetén szükség szerint, a Képviselő-testület jóváhagyó határozata alapján átvezetésre kerülnek.

Fontos lenne a helyi építési szabályzat és szabályozási terv egyidejű felülvizsgálata is.

A „településfejlesztési koncepcióról, az integrált településfejlesztési stratégiáról
és a településrendezési eszközökről, valamint egyes településrendezési sajátos jogintézményekről” szóló 314/2012. (XI. 8.) Korm. rendelet 45.§. (1) bek. szerint:

***„45. §*** *(1) A 2012. december 31-én hatályban lévő, valamint az* [*OTÉK*](https://njt.hu/jogszabaly/1997-253-20-22) *2012. augusztus 6-án hatályos településrendezési követelményeinek és jelmagyarázatának figyelembevételével elkészített és elfogadott településrendezési eszköz 2023. december 31-ig alkalmazható.*

*(2) A 2012. december 31-én hatályban lévő, továbbá a 2012. december 31-ét megelőzően hatályban lévő jogszabályok alapján elfogadott településrendezési eszközök 2023. december 31-ig történő módosítása,*

*a) – a b) pont kivételével – az* [*OTÉK*](https://njt.hu/jogszabaly/1997-253-20-22) *2012. augusztus 6-án hatályos településrendezési tartalmi követelményeinek és jelmagyarázatának,*

b) az együtt tervezendő terület esetén

*ba) az* [*OTÉK*](https://njt.hu/jogszabaly/1997-253-20-22) *2012. augusztus 6-án hatályos településrendezési tartalmi követelményeinek és jelmagyarázatának, vagy*

*bb) az e rendelet tartalmi előírásainak és a 6. melléklet szerinti jelmagyarázatnak*

*alkalmazásával történhet.”*

Ezen rendelkezés szerint a településrendezési eszközeink előírásai 2023. december 31. után nem alkalmazhatók, ezért javaslom, hogy a város költségvetésébe – lehetőség szerint –a településtervek tartalmáról, elkészítésének és elfogadásának rendjéről, valamint egyes településrendezési sajátos jogintézményekről szóló 419/2021. (VII. 15.) Korm. rendelet előírásainak megfelelő településtervek elkészítésének költségei kerüljenek betervezésre.

A tervezési költség nagyságrendileg 25-30 millió Forint. A pontos összege árajánlatok bekérése után lehetséges. A terv elkészítése és jóváhagyása akár másfél-két évet is igénybe vehet, ezért a tervezési költség is várhatóan két pénzügyi évre osztható.

**A főépítész szakmai véleményével, állásfoglalásaival segíti a térség, illetve a település egységes táji és építészeti arculatának alakítását.**

A szakmai vélemény tervezői konzultációk, főépítészi véleményezés formájában történik.

Az épített környezet alakításáról és védelméről szóló 1997. évi. LXXVIII. tv. (Építési törvény) 4.§. c) pontja szerint:

*(4) A polgármester (főpolgármester) gondoskodik*

 *a) a településrendezési eszközök nyilvánosságáról,*

 *b) amennyiben ennek az információtechnológiai feltételei fennállnak, a településrendezési eszközöknek az önkormányzat honlapján való közzétételéről, valamint*

 *c) az egyes ingatlanokkal kapcsolatos településrendezési követelményekről adandó tájékoztatásról.*

A településrendezési eszközök előírásairól előzetes tervezői, építtetői egyeztetéseket, tájékoztatásokat igény szerint a beérkezést követően soron kívül végzem.

A 2017. évben jóváhagyott településképi rendeletünk lehetővé, egyes esetekben kötelezővé teszi településképi konzultáció, ill. településképi bejelentési eljárás lefolytatását. 2021. évben négy alkalommal folytattam le településképi konzultációt, ill. településképi bejelentési eljárást.

**A főépítész közreműködik a területrendezési tervek és a településrendezési eszközök nyilvántartására, a szabályozásokon alapuló adatszolgáltatásra és az ezzel kapcsolatosan felmerülő költség megállapítására vonatkozó helyi szabályok előkészítésében.**

A tervek a város honlapján is megtekinthetők a legfrissebb, aktualizált állapot szerint.

 **A főépítész részt vesz a településpolitikai, településfejlesztési, településüzemeltetési és az önkormányzatok ingatlanvagyon-gazdálkodási programjának elkészítésében és egyeztetésében, továbbá az ágazati koncepciók települést érintő részeinek összehangolásában és véleményezésében. Szakmai véleményével segíti az önkormányzatnak az előzőekkel kapcsolatos döntéseinek előkészítését, állásfoglalásainak kialakítását.**

A fenti feladatok ellátása érdekében folyamatos, napi szintű az együttműködés mind a pénzügyi-, mind a városfejlesztési iroda munkatársaival. Folyamatos a főépítészi részvétel az építési célú pályázatok előkészítésében és megvalósításában is. A korábbi években benyújtott, előkészített pályázatok megvalósítása átnyúlt a 2021. évre is, így ezen programokban való részvétel folyamatos:

* Turisztikai attrakciófejlesztés – Zsinagóga és Bihari Múzeum felújítása, fejlesztése
* Zöld város kialakítása - A belváros parkjainak, zöldfelületeinek megújítása, funkcióbővítése; Ipari parkok, iparterületek fejlesztése - Északi ipari terület (Korhány-ér utca mentén) iparterületté történő kialakítása ill. alapinfrastruktúra kiépítése, valamint a meglévő ipari park elérhetőségét segítő úthálózat felújítása
* Berettyóújfalui Civil udvar fejlesztése
* Berettyóújfalui strand, uszoda és gyógyvizes fürdő fejlesztése.
* Bölcsődei férőhelybővítés Berettyóújfaluban
* A Polgármesteri Hivatal I. emeleti tanácskozótermének felújítása (Nagyterem)

Az építéshatósági feladatok ellátását 2020. március 1-től a megyei Kormányhivatalok végzik. Ezen időponttól a jegyzői hatáskörben a korábban az építéshatósági csoport által végzett feladatokat a főépítész látja el:

**Jogszabályban meghatározott egyes közigazgatási hatósági ügyekben a jegyző, mint elsőfokon eljáró szakhatóság által lefolytatandó szakhatósági eljárásokban a településrendezési követelményeknek és a helyi építési szabályzatnak való megfelelőségre irányuló szakkérdés elbírálásában való közreműködés.**

Fentiek alapján a főépítész feladata:

* Szakhatósági eljárás lefolytatása: Tervezett nyomvonal jellegű beruházások szabályozási tervvel való összhangjának vonatkozásában – 2021-ben 10 db.
* Berettyóújfalu illetékességgel, valamint Állami Főépítészi kijelölés alapján egyéb települések vonatkozásában a telekalakítások szakhatósági véleményezése – 2021. december 22-ig. – 2021-ben 32 db.
* Az ügyfelek előzetes tájékoztatása során szakmai konzultáció biztosítása a helyi településrendezési előírások tartalmáról. - folyamatos
* A főépítész gondoskodik – megkeresés alapján - a korábbi építéshatósági iratok
* Kormányhivatalnak történő iratáttételéről -2021-ben 24 db.
* Az igazgatási iroda megkeresésére – telepengedélyezési ügyekben – tájékoztatást nyújt a helyi településrendezési előírásoknak való megfelelőségről -2021-ben 9 db.
* A NAV hatósági megkeresése alapján tájékoztatás nyújtása egyes ingatlanokkal
* kapcsolatos Helyi építési szabályzatnak való megfelelőségről - 2021-ben 5 db.

**Katasztrófavédelmi és polgárvédelmi feladatok**

A katasztrófavédelemről szóló 2011. évi CXXVIII. törvény alapján katasztrófavédelmi ügyekben az elsőfokú polgári védelmi hatósági jogkört a polgármester gyakorolja. A megelőzés időszakának, valamint a védekezés irányításának feladatait a polgármester a jegyző (körjegyző) valamint a polgármesteri hivatal közreműködésével látja el.

Berettyóújfalu a Hajdú-Bihar Megyei Katasztrófavédelmi Igazgatóság Püspökladányi Katasztrófavédelmi Kirendeltség illetékességi területéhez tartozik.

A Püspökladányi Katasztrófavédelmi Kirendeltségtől rendszeresen érkeztek adatkérések, továbbá sor került a polgármesteri határozattal lebiztosított technikai eszközök (tehergépjárművek, traktorok) felülvizsgálatára.

Tisztelt Képviselő-testület!

2021. évben a COVID-19 járvány okozta nehézségek, az elektronikus ügyintézés térhódítása, az otthoni munkavégzés megszervezése, összehangolása a hivatali munkával, a megnyert EU-s és hazai pályázatok megvalósítása mind jelentős feladatot rótt a hivatal vezetésére és köztisztviselőire.

A 2022. évtől újabb kihívásokkal kell szembe néznünk, melynek során sajnos még mindig tekintettel lennünk a Covid-19 járvány miatti óvatosságra. Idén végrehajtandó legjelentősebb feladataink között van a 2022. április 3. napjára kitűzött országgyűlési választás és országos népszavazás, majd az országos népszámlálás végrehajtásában való közreműködés. Fontos feladat lesz ebben az évben is az elnyert pályázataink megvalósítása, valamint az új pályázatok benyújtása is.

Biztos vagyok benne, hogy köztisztviselőink a továbbiakban is folyamatosan igyekeznek minden jogszabályi rendelkezésnek, illetve az önkormányzat képviselő-testülete által kitűzött elvárásoknak megfelelni.

Kérem a Tisztelt Képviselő-testületet, hogy a beszámolót elfogadni szíveskedjenek.

Az előterjesztéshez 1 db határozati javaslat tartozik.

Berettyóújfalu, 2022. április 19.

 Dr. Körtvélyesi Viktor

 jegyző

**HATÁROZATI JAVASLAT**

Berettyóújfalu Város Önkormányzata Képviselő-testülete a Berettyóújfalui Polgármesteri Hivatal 2021. évi munkájáról szóló beszámolót elfogadja.

**Határidő:** azonnal
**Felelős:** Dr. Körtvélyesi Viktor jegyző